text:
Áheitan um setan av kanningarstjóra
politikkur11-07-2017 - 16:55 - Jóanis Nielsen
Sambandsflokkurin, Fólkaflokkurin, Miðflokkurin og Sjálvstýri hava í dag biðið tingformannin um at seta kanningarstjóra at kanna Høgna Hoydal, landsstýrimann og leiklutin hjá Løgmanni.
Áheitan um setan av kanningarstjóra
Undirritaðu løgtingslimir vilja við hesum, við tilvísing til § 38, stk. 2 í stýrisskipanarlógini, heita á løgtingsformannin um beinanvegin seta ein kanningarstjóra at kanna, um landsstyrismaðurin í fiskivinnumálum, Høgni Hoydal, hevur umsitið sítt málsøkið á lógligan hátt í samband við flyting av veiðuloyvum.
Eisini verður biðið um at kanningarstjórin skal kanna, um landsstýrismaðurin hevur givið Løgtinginum rættar upplýsingar í málinum.
Ítøkiliga verður sipað til málini um flyting av veiðurættindum frá línuskipinum ”Helenu” til uppisjóvarskipið ”Slættaberg” at fiska svartkjaft burtur av felagskvotu.
Á løgtingsfundi tann 30. maj 2017 spurdu løgtingslimir landsstýrismannin í fiskivinnumálum, Høgna Hoydal, um tað var rætt, at uppisjóvarskipið Slættaberg hevði fingið veiðuloyvi frá línuskipinum Helenu at fiska uppisjóvarfisk.
Landsstýrismaðurin svaraði á løgtingsfundinum, at hann ikki hevði nakra konkreta vitan um hetta. Landsstýrismaðurin svaraði spurningi í tinginum 29. mai 2017 um nevnda mál og svaraði soleiðis á tingsins røðarapalli: ”so eri eg gjørdur varugur við tað, Vørn umsitur hatta í dag og tað er ein kanning í gongd av hvat í, hvat í, gongur fyri seg har. Og eg skal svara, so skjótt sum eg havi fingið eitt svar upp á tað.”
30. mai 2017 svarar landsstýrimaðurin á nøkulunda sama hátt. Landsstýrismaðurin gav enn einaferð Løgtinginum eina tíðiliga fatan av, at hann onga konkreta vitan hevði, og at hvørki hann ella Fiskimálaráðið hava havt nakað við málið at gera.
Landsstýrismaðurin segði, at hann skuldi kanna málið. Hann undirstrikaði samstundis, at tað var Vørn, sum avgreiddi veiðuloyvi, og ikki landsstýrismaðurin, og at hann hevði biðið um eina frágreiðing frá Vørn, ella sum hann segði: ”hvat gekk fyri seg har”.
Seinni kemur fram, at Vørn tann 22. maj 2017 hevur givið reiðarínum hjá Slættabergi loyvi at flyta veiðuloyvi frá Helenu til Slættaberg, og at tað sama eisini hendi í juni 2016, tá Høgni Hoydal eisini var landsstýrismaður í fiskivinnumálum.
Tann 2. juni 2017 setti Bjørn Kalsøe løgtingslimur fylgjandi § 52a spurning til Høgna Hoydal, landsstýrismann í fiskivinnumálum:
1. Kann landsstýrismaðurin greiða frá, hvussu álvarsamt brot á lóg og reglur hann metti tað vera, tá veiðiloyvi vórðu flutt av línuskipi yvir á ídnaðarskip í uppsjóvarvinnu í 2012?
2. Kann landsstýrismaðurin greiða frá, hvørjar avleiðingar hann helt, hetta átti at fingið fyri landsstýrismannin í fiskivinnumálum og løgmann, sum tá sótu?
3. Eru veiðiloyvi hjá línuskipum flutt á uppsjóvarskip í tíðarskeiðnum, Høgni Hoydal sjálvur hevur verið landsstýrismaður í fiskivinnumálum?
4. Um ja, hvørjar avleiðingar heldur landsstýrismaðurin hetta hóskandi eigur at fáa fyri sitandi landsstýrismann í fiskivinnumálum?
Longu 6. juni 2017 viðgekk Høgni Hoydal, at veiðuloyvi hjá línuskipum eru flutt til uppisjóvarskip, meðan hann hevur sitið sum landsstýrismaður.
Landsstýrismaðurin sigur, at hetta er staðfest og skal rættast.
Landsstýrismaðurin segði við fjølmiðlar, at nú skuldi kannast hvat er farið skeivt fram. Landsstýrismaðurin segði eisini, at Fiskimálaráðið beinanvegin tók stig til, at flytingarnar vóru steðgaðar, og at kanning varð sett í verk. Men hann undirstrikar enn einaferð, at hann ikki vista nakað um, at loyvir vóru flutt í juni 2016.
Seinni kemur fram, at Vørn longu í juni 2016 skrivliga kunnaði bæði landsstýrismannin og aðalstjóran í Fiskimálaráðnum um, at veiðuloyvið hjá línuskipinum ”Helena” var flutt til uppisjóvarskipið ”Slættaberg”.
Eisini kunnu fjølmiðlar avdúka, at landsstýrismaðurin í fiskivinnumálum longu tann 13. november 2015 gav boð til Vørn um, at landsstýrismaðurin persónliga skuldi kunnast um øll mál viðvíkjandi flyting av veiðuloyvum og at landsstyrismaðurin skuldi kunnast um slík mál áðrenn umsitingin tekur endaliga avgerð.
Seinastu dagarnar er eisini komið fram, at Fiskimálaráðið - ímóti eini tilráðing frá Vørn - hevur givið harraboð um at taka aftur givnar tilsøgnir til reiðaríið hjá Slættabergi.
Eisini er komið fram, at Fiskimálaráðið hevur verið beinleiðis inni í málsviðgerðini viðvíkjandi flyting av slíkum loyvum, og at Fiskimálaráðið meðan Høgni Hoydal hevur verið landsstyrismaður hevur blandað seg í málsviðgerina av hesum málum, sum annars eru løgd til Vørn at umsita.
Reiðaríið hevur kært málið til Løgtingsins Umboðsmann, sum tó ikki vil viðgera kæruna.
Tað er okkara áskoðan, at tað fyriliggur ein grundaður illgruni um, at landsstýrismaðurin í fiskivinnumálum Høgni Hoydal ikki hevur umsitið sítt málsøki á lógligan og fullgóðan hátt, og at landsstýrismaðurin í hesum sambandi eisini hevur givið Løgtinginum skeivar og villeiðandi upplýsingar.
Løgmaður hevur eftir trýsti frá serliga andstøðuni sett sokallaða kanning í verk av landsstýrismanninum. Andstøðan ynskti, at løgmaður sópar fyri egnum hurðum, so sleppast kann undan kanningarstjóra.
Løgmaður hevur fingið eina verjufrágreiðing frá landsstýrimanninum sjálvum og hevur einans við støði í hesi frágreiðing staðfest, at landsstýrismaðurin hevur umsitið á lógligan og fullgóðan hátt.
Hetta tykist løgið, tá hugt verður eftir øllum tí, sum komi er fram i málinum. Um kanningarstjórin kemur til eina niðurstøðu, sum sigur at landsstýrismaðurin ikki hevur umsitið á fullgóðan hátt, so hevur løgmaður eftir okkara meting missrøkt sína skyldu sum eftirlitsmynduleiki við landsstýrismonnum.
Í hesum sambandi er tað okkara ynski, at ein kanningarstjóri verður settur til at kanna landsstyrisskeiði hjá Høgna Hoydal, landsstýrismanni og leiklutin hjá Løgmanni, og síðani svara hesum spurningum:
1. Hevur landsstýrismaðurin í fiskivinnumálum Høgni Hoydal viðvirkað til at útskriva veiðuloyvir, herundir flyting av veiðuloyvum, sum eru í stríð við niðurstøðu hjá Løgtingsins Umboðsmanni frá 2014 og/ella sum eru í stríð við galdandi fiskivinnulóggávu og/ella hevur landsstýrismaðurin verið vitandi um hesi viðurskifti?
2. Hevur Fiskimálaráðið undir núverandi landsstýrismanni í fiskivinnumálum Høgna Hoydal viðvirkað til at útskriva veiðuloyvir, herundir flyting av veiðulovum, sum eru í stríð við niðurstøðu hjá Løgtingsins Umboðsmanni frá 2014 og/ella sum eru í stríð við galdandi fiskivinnulóggávu?
3. Gav Høgni Hoydal, landsstyrismaður Løgtinginum skeivar ella villeiðandi upplýsingar, tá hann á løgtingsfundi tann 29. maj 2017 upplýsti, at hann einans var gjørdur varugur við flyting frá línuskipi til uppsjóvarskip, samstundis sum hann undirstrikaði, at tað var Vørn, sum umsitur hatta í dag og at tað var ein kanning í gongd av hvat ið gongur fyri seg har. Landsstyrismaðurin upplýsti, at hann vildi svara, tá hann hevði fingið at vita, hvat gekk fyri seg í Vørn.
4. Hevur landsstýrismaðurin í fiskivinnumálum Høgni Hoydal og/ella Fiskimálaráðið hildið seg til galdandi umsitingarligar reglur í samband við ítøkilig boð til Vørn um at taka ávísar konkretar avgerðir, herundir at taka avgerð um afturtøku av givnum loyvum, hóast hetta málsøkið er lagt út til Vørn at umsita?
5. Hvør gav boðini um at taka aftur veiðuloyvið hjá Slættaberg og vóru hesi boð lóglig? Í noktandi føri verður kanningarstjórin eisini biðin um at greina, hvørja endurgjaldsskyldu landskassin møguliga kann ífalla orsakað av afturtøkuni av tilsøgnini til nevnda reiðarí.
6. Hevur landsstýrismaðurin í fiskivinnumálum í hesum málið umsitið sítt á málsøki á lógligan og fullgóðan hátt?
7. Hevur løgmaður í hesum máli røkt sína eftirlitsskyldu á fullgóðan hátt?
Jørgen Niclasen Bárður á Steig Nielsen Jenis av Rana
Jógvan Skorheim Jákup Mikkelsen Bjørn Kallsø
Bill Justinussen Kári P. Højgaard Jacob Vestergaard
Edmund Joensen Magni Lanksafoss Jógvan á Lakjuni
Elsebeth Mecedis Gunnleygsdóttur Magnus Rasmussen Jóan Magnus Rasmussen
À Føroya Løgtingi tann 11. juli 2017


c: text/html

text:
Klumman: At flætta jólastjørnur
Á hvørjum ári geri eg eina roynd og eri sannførd um, at hesa ferð fer tað at eydnast, men júst sum undanfarin ár standi eg...
Silvio Berlusconi enn einaferð?
Tað er als ikki óhugsandi, at 81 ára gamli Berlusconi kemur upp í politikk aftur næsta ár, tá tjóðartingsval verður í ItaliaFyri haldarar
Útfluttu fyri 7,2 mia. fyrstu 10 mánaðirnar í ár
Útflutningurin var samanlagt 7,2 mia. kr. frá januar til oktobur í ár. Tað eru 785 mió. kr. meira enn sama tíðarskeið í fjør...
Ummæli: Av orðinum verður alt, ið er til
Samleikin er ein søga, sum má sigast aftur og aftur. Nýggj, hugtakandi skaldsøga eftir Carl Jóhan JensenFyri haldarar

robotstxt: allowed

filter: keep


text:
Fríggjadagin 3. november var J-dagur, og sostatt vóru øll ársins jólabryggjmerkir á marknaðinum. Henda sama dag hittust limirnir í danska felagnum Vestjysk Ølkultur, SVØ, at smakka og kjósa ársins jólabryggj.
SVØ hevði valt sær 12 ymiskar jólabryggj, sum vórðu latnir limunum at blindsmakka. Tað er, at limirnir vistu, at teir skuldu smakka jólabryggj, men ikki hvørjum bryggjarí ølið var frá. Her vóru bæði gamlir kenningar og nýtt á skránni.
Uppundir jólabryggjsmakkingina setti fyrrverandi limurin hjá SVØ í Føroyum, Bjarne Juul Pedersen, seg í samband við felagið og fekk upp í lag, at Okkara Jól kom fram til smakkingina.
Og Okkara Jól varð nummar tvey í bólkinum øl undir 6,3%.
Úrslitið av smakkingini fyri øl undir 6,3%:
1.Refsvindinge Bryghus við Julehyg
2.Okkarra Jól
3.Mylius Eriksen við Ludvigs Jul
4.Thisted Bryghus við Økologisk Julefred
5.Hancock Bryggerierne við Merry Christmas
6.Bryggeriet Herning við Julebryg
Øl yvir 6,3%
1.Viborg Bryghus við Jule Bocken
2.Hancock Bryggerierne við Jule Bryg
3.Willemoes við Jule Ale
4.Thisted Bryghus við Jule Stenøl
5.Refsvindinge Bryghus við Finn ́s Jul
6.Willemoes við Jul 2017


text:
Lisbeth L. Petersen
Lisbeth Beate Lindenskov Petersen (28. februar 1939 í Havn) er fyrrverandi føroyskur politikkari fyri Sambandsflokkin. Hon hevur verið borgarstjóri, løgtingslimur, fólkatingslimur og formaður fyri Sambandsflokkin. Hon gjørdist riddari av Dannebrog í 1995.
Innihaldsyvirlit
Lívsleið[rætta | rætta wikitekst]
Yrkisleið og bakgrund[rætta | rætta wikitekst]
Hon er dóttir Georg L. Samuelsen, sum var blaðstjóri á Dimmalætting og harvið eisini abbadóttir Andrass Samuelsen, bróðurdóttir Trygva Samuelsen, og systir Beatu L. Samuelsen. Hon giftist Jákup Petersen í 1960, hann doyði í 2001.
Hon tók realeksamiu í Havn í 1955, og examen artium á Bagsværd Kostskole og Gymnasium í Danmark í 1958. Lisbeth arbeiddi sum avloysari í ymiskum skrivstovustørvum m.a. á advokatskrivstovu í Havn 1960–1970, og var projektskrivari á ymiskum verkætlanum á Føroya Fornminnissavni 1980–1992. Harumframt var hon flokksskrivari Sambandsflokksins 1982–1987, og størsti einstakur partaeigari í Dimmalætting til 2010. Lisbeth var aktiv í kvinnupolitiskum arbeiði, hon var næstformaður í KSF - Kvinnufelagssamskipan Føroya 1982-86.[1]
Politiskt arbeiði[rætta | rætta wikitekst]
Lisbeth L. Petersen stillaði upp til val fyrstu ferð til býráðsvalið í Havn í 1984. Hon gjørdist fyrsta kvinna yvirhøvur, sum varð vald fyri Sambandsflokkin, og hon fekk í boðið borgarstjórasessin. Hon valdi tó heldur at gerast varaborgarstjóri og formaður í Sosialu nevnd. Hon fekk gott samband við borgararnar í Tórshavnar kommunu í hesum sessum. Eftir einum ávísum trýsti segði hon ja takk til at gerast fyrsti kvinnuligi borgarstjórin í Tórshavnar kommunu í 1992. Sambandsflokkurin setti met við atkvøðum til býráðsvalið í 1996, men fekk ikki nakran sentralan leiklut komandi valskeiðið, og Lisbeth varð tá ikki afturvald til borgarstjóra. Hon helt fram sum býráðslimur til ár 2000.
Lisbeth L. Petersen varð vald inn á Føroya Løgting í Suðurstreymoyar valdømi 1990–2008. Eftir valsigurin hjá Sambandsflokkinum á løgtingsvalinum í 1994 fekk hon ein sentralan leiklut í ríkispolitikkinum. Hon var flokksformaður og formaður fyri tingbólkin í tíðarskeiðnum 2001–2004. Lisbeth var vald inn á danska Fólkatingið í 2001 - 2005 sum eitt av umboðum Føroya, hon varð vald fyri Sambandsflokkin. Á Fólkatingið gjørdist hon partur av fólkatingsbólkinum hjá Venstre.
Harumframt hevur Lisbeth verið formaður í Útnorðurráðnum.
Lisbeth L. Petersen kunngjørdi í 2007 at hon tók seg úr aktivum politikki og stillaði ikki uppaftur til Løgtingsvalið 2008.
Løgtingsnevndir[rætta | rætta wikitekst]
- 2004-2008 limur í Fíggjarnevndini
- 2004-2008 limur í Trivnaðarnevndini
- 2002-2004 limur í Fíggjarnevndini
- 1998-2002 limur í Fíggjarnevndini
- 1990-1994 limur í Rættarnevndini
- 1990-1994 limur í Sosial- og heilsunevndini
- 1990-1994 limur í Samferðslunevndini
Álitisstørv í politikki[rætta | rætta wikitekst]
- 1990 - 2008 Løgtingslimur fyri Sambandsflokkin
- 1993 - 1996 Býráðsformaður í Havn
- 2001 - 2003 Formaður í Sambandsflokkinum
- 2001 - 2005 Fólkatingslimur fyri Sambandsflokkin
Keldur[rætta | rætta wikitekst]
Slóðir úteftir[rætta | rætta wikitekst]
- Lisbeth L. Petersen á heimasíðuni hjá Løgtinginum
- Lisbeth L. Petersen í Dansk Kvindebiografisk Leksikon


text:
Orð: Rasmus Effersøe
Lag: Svenskt fólkalag
Viðmerking: Yrktur í Svøríki umleið 1880.
1. Úr øllum ættum koma vindar,
tó ættin ein mær dámar best,
hon fór ímillum fjallatindar,
har sum eg havi vinfólk flest.
2. Kom, sveima, mjúki vestanvindur,
út yvir akrar, gjøgnum skógv!
Tú svalir hjarta mítt eitt sindur,
tú minnir meg á bláan sjógv.
3. Tú bert mær heilsu yvir bylgju
úr Føroyum og frá fólki har;
góð ynskir hevur tú í fylgi
frá teimum, sum væl unna mær.
4. Lat vesturætt ta skjútsond vera,
sum altíð meg kann minna á,
at Føroyum eg ei skomm skal gera,
men tær í æru halda má.


text:
Føroyska Arbeiðið í Eliaskirkjuni: Tíðindabræv summarið 2017
05.08.2017 - 08:01 - Tíðindaskriv
Í hesum tíðindabrævi vilja vit steðga á við eitt neyðugt, men kanska gloymt orð: veking. Síðani ein lítlan tíðindastubba og at enda vangamynd, har Annika fortelur um útisetalívið.
Hava vit stongt av fyri veking? Møguliga er tað so, at veking millum føroyingar í Keypmannahavn í roynd og veru ikki er nakað vit eru upptikin av. Kanska tí vit eru bangin og ikki vilja vísa veg til Jesus. Ella tí, at her er nemt at liva dupultlív og harvið eitt dovið kristinlív, sum førir til andaligan deyða. Møguliga hava vit vant okkum við, at onki hendir allíkavæl. Einaferð gjørdust vit sorgarbundin av, at menniskju vendu Jesusi baki, men hava síðani vant okkum við tað.
Møguliga eru tað júst vit, ið standa í vegin fyri, at Guð kann grípa inn? Eins og Guð gjørdi í 1930´unum, sum Christian Høj skrivar um, tá eitt nú missiónshúsið í Porkeri varð ov fult, og fólk lógu á tekjunum fyri at hoyra gleðiboðskapin og eftirfylgjandi upplivdu, at Jesus broytti teirra lív og lívsførslu. Í vekingini í Porkeri, har mestsum øll bygdin vendi um, var tað sermerkt, at fólkið vendi aftur til gomlu kristnu virðini. Tey hildu fast saman um brøðralagið, tey komu til harrans borð, tey vitnaðu um Jesus sínámillum, men eisini fyri familju og fólki annars. Tey arbeiddu, har sum tað var brúk fyri teimum. Og í Keypmannahavn er brúk fyri eini veking, so at fólk aftur venda sær til Guðs og lata seg tæna av honum fyri síðani at ganga í tænastu fyri menniskjum. Latið okkum tí biðja og arbeiða!
Um summarið er ofta, at onkur flytir víðari og ynskja vit eisini her at siga takk til tykkum, sum hava verið partur av EK. Má Guð signa tykkara framtíð! Og til tykkum har heima – takið væl ímóti teimum sum flyta heim! Eisini gleða vit okkum serliga nógv til at síggja øll tykkum, sum flyta niður eftir summarið og vilja bjóða tykkum at vera hjartaliga vælkomin!
Av tíðindum í várhálvuni kunnu vit nevna, at vit gjørdu tvær útferðir. Eina til Emdrupkirke, har vit vóru til guðstænastu við Jóannis Fonsdal. Og eina til Hans Egede til føroyska barnaguðstænastu við Borgny Hansen. Tvær væleydnaðar útferðir, hóast luttøkan kundi verið hægri. Harafturat má nevnast, at eitt par byrjaði eina Facebook-síðu við heitinum “Kom í form” fyri at eggja til bíbliulesna og hevur undirtøkan verið góð!
Í heyst er EK-legan í døgunum 13-15 oktobur á Nordsjællands Efterskole, har Heri Elttør kemur at undirvísa um náðigávur, og hjálpa okkum at síggja, hvussu Guð vil, at vit brúka tær gávur hann gevur – eisini tær andaligu gávurnar! Øll eru hjartaliga vælkomin! Vit plaga at vera eini 50, men rúm er fyri omanfyri 100.
Heiti stólurin:
Navn: Annika Osvaldsdóttir Sørensen (sí mynd niðast)
Aldur: 23
Uppvaksin: Tórshavn
Lesnaður/arbeiði: Fysioterapilesandi og “studiejob” í eini venjingarmiðstøð
Lívið sum útiseti við 3 orðum: Trupult, men spennandi og mennandi.
Og fleiri enn 3 orð: Tað er spennandi at hava klipt nalvastrongin heilt og at sleppa at royna seg á egnum beinum. Eg møti nógvum avbjóðingum, bæði fakligum og andaligum, sum eg altíð royni at taka sum nakað gott, tí at um eg ikki fekk avbjóðingar, so var eg helst vorðin ov flógv andaliga. Tað kann stundum verða rættiliga stríggið, tá ið lesnaðurin fyllir ov nógv, men tá er at halda fast við bíbliulesnaðinum og bønini, tí sum eg og maðurin plaga at taka til ”a chapter a day keeps the devil away”, og tað kunnu vit sanna.
Hvønn týdning hevur EK fyri teg? Tað hevur sera stóran týdning, tí at eg fái møguleika til at møta øðrum trúgvandi, sum eru í sama báti: langt burturi frá familju og undir lesnaði. Soleiðis kunnu vit skilja hvønn annan og stuðla hvørjum øðrum. EK gevur mær eisini møguleika at mennast í trúnni, og tað, at eg sleppi at hava lut í Kristi arbeiði í Keypmannahavn, er fantastiskt!
Hæddarpunktið hesa hálvuna? At verða spurd um at koma við í stýrið í Eliaskirkjuni, har eg veruliga føli, at eg kann gera mun, av tí at eg brenni fyri ungum fólki.
Yndis bíbliuørindi: Í løtuni er tað Jóh. 14, 12, har Jesus sigur, at hvør tann, sum trýr á hann, skal gera enn størri gerningar enn Jesus sjálvur. Vit hava annars lyndi til at hugsa ov lítið um okkum sjálv, at vit ikki kunnu tað sama sum Jesus, tann størsti! Men eins og hann er í faðirinum, og vit eru í honum, kunnu vit alt við Guðs kraft – eisini tað ómøguliga.
Ein stutt heilsan: Eg veit, hvat mann typiskt hugsar um okkum, sum flyta niður at lesa: ”hon er sikkurt endað sum øll hini, sum flyta niður”. Eg veit eisini, at fleiri spyrja eftir okkum útisetum og høvdu ynskt, at vit vóru meiri sjónlig í Føroyum. Eg haldi tó, tað er rættiliga torført hjá okkum at vera
sjónlig, tá ið vit eru í Føroyum, av tí at tað oftast er í feriutíð, og flestu ungdómsmøtir av tí sama eisini eru í feriu. Tað merkir tó ikki neyðturviliga, at vit ikki framvegis eru virkin. Persónliga ynski eg í øllum førum framvegis at vera virkin, tá ið eg komi aftur til Føroya eftir loknan lesnað. Vit síggjast!
Ynskist samband við EK kann skrivast til eliaskirkjan@gmail.com
Í stýrinum fyri arbeiðið eru Jákup E. Petersen (formaður) Heðin Arge (næstformaður) Jóhannus Mikkelsen (skrivari) Rúni A Mortensen (kassameistari) Petur Pauli Mikkelsen (kunningarfólk) Annika O. Sørensen (nýggj) Lilja Gregersen (nýggj)


text:
Katar
Katar ella Qatar (alment دولة قطر) er langt nes, sum gongur út í Persaflógva. Veðurlagið er heitt og turt, og næstan alt landið er oyðimørk. Oljuvinnan er høvuðsvinnan. Fyri ikki at hava púra eintáttað vinnulív og gerast ov bundin at oljuni, eru myndugleikarnir farnir at stuðla landbúnaði og fiskivinnu. Í 1940-árunum heittu smá oljulond sum Katar og Kuveit á fólk í øðrum londum í Miðeystri og í Asia at koma til sín at arbeiða í oljuvinnuni, ið vaks skjótt hesa tíðina, tí at teirra egna verkamegi var alt ov lítil. Í Katar eru til dømis fremmand verkafólk fjølmentari enn katarska fólkið.


text:
Pauli Trónd Petersen, sum er á norðurlandaráðsfundi, sigur við Fjúrtanda, at málið um føroyskan limaskap í Norðurlandaráðnum helst fellur burtur, men at føroysku umboðini hava lagt semingsuppskot fram um at halda fram at viðgerða málið.
Um eitt lítið bil verður uppskotið um føroyskan limaskap í Norðurlandaráðnum viðgjørt. Formansskapurin hevur mælt til, at uppskotið ikki verður viðgjørt meira. Donsku umboðini vilja eftir øllum at døma ikki, at føroyingar fáa fullgildan limaskap í ráðnum.
– Sum tað sær út nú, verður limaskapurin helst fellur til atkvøðugreiðsluna, men vit hava lagt semingsuppskot fram um framhaldandi dialog. Tað er formansskapuri í felagsskapinum, ið mælir til at uppskotið fellur burtur, sigur Pauli Trond Petersen í stuttari viðmerking.
Pauli Trond Petersen, løgtingslimur fyri Tjóðveldi, var júst staddur í salinum, har ráðið hevur fund, tá ið Fjúrtandi fekk fatur á honum. Hann segði, at uppskotið verður viðgjørt hvørja løtu, men váttaði fyri Fjúrtanda, at sum tað sær út nú, fellur uppskotið burtur. Hann váttaði eisini, at tað serliga eru donsku umboðini, ið nokta føroyingum limaskap.
Í gjár visti Portal.fo at siga, at Poul Michelsen, sum er norðurlendskur samstarvsráðharri í Føroyum, ikki er á norðurlandaráðsfundi. Høgni Hoydal hevur útsett sína heimferð við tí fyri eyga at reka fyri føroyskum limaskapi í Norðurlandaráðnum.
Tað er ímóti uttanríkispolitisku lógini, at føroyingar kunnu fáa limaskap í nøkrum altjóða felagsskapi, har Danmarkar ríki longu er limur. Eins og Fjúrtandi skrivaði í gjár, heldur Norðurlandaráðið seg ikki kunna byrja samráðingar við Føroyar, um hvussu spurningurin um føroyskan limaskap skal loysast ímillum Danmark og Føroyar. Danmark vil ikki, at Føroyar fáa fullgildan limaskap í Norðurlandaráðnum.
Til ber at fylgja orðaskiftinum á Norðurlandaráðnum beinleiðis her


text:
Fyri fullsettari Ovastovu helt Hans Georg Beyer professarafyrilestur, sum byrjaði við einum søguligum yvirliti yvir gagnnýtslu av vindi. Hann helt seg uppi á landi, so segl vórðu ikki viðgjørd.
Í staðin byrjaði hann við gomlum grikskum tekningum av vindriknum urgum, har vindmyllur fyltu urgubjølgin. Síðan varð víst á gongdina við vatnrættum og loddrættum vindmyllum, og á hvussu skift hevur verið millum vatnmyllur, sum eru munabetri, og tí hava vindmyllur ofta verið tiltaksorka. Søguliga hava eisini verið gjørd uppskot um at pumpa vatn niðan aftur í vatngoymslur.
Enn verður nógv granskað í, hvussu vindorka kann gerast annað og meira enn tiltaksorka, eitt nú við at hava neyvar veðurforsøgnir, umframt at hugsa um, at bæði sniðgeving og staðseting hava týdning.
Undirvísingar- og granskingarøkið hjá Hans Georg Beyer er orkuverkfrøði.


text:
Starvsnevnd SSF hevur ásett viðfestu kravtíðir til HM á stuttgeil 2018, sum verður í Hangzhou í Kina frá 11. til 16. desember 2018. Sjálvar kravtíðirnar eru fyri so vítt tær somu sum tær ið FINA hevur ásett, tó av praktiskum orsøkum við einum kravtíðarskeiði sum er eitt sindur stytri enn tað hjá FINA.
Gevið gætur at tær skulu klárast á serliga FINA góðkendum stevnum. Tekniska nevnd FINA hevur júst svarað okkum, at tey góðkenna okkara tvær stuttgeilameistarastevnur í 2018 sum kravtíðarstevnur til Hangzhou 2018 – Tað vil siga AldursbólkaMeistaraStevnan 2018 í Klaksvík hin 10. til 12. mai 2018, og FM á stuttgeil 2018 í Tórshavn hin 26. til 28. oktober 2018.
Kravtíðirnar síggjast nú eisini her á heimasíðu SSF


text:
Tíðarlinja– frá traditiónsríkum íleguroyndum til genom-sekventeringar
Tær fyrstu genetisku royndirnar sóu dagsins ljós mitt í 1980’unum. Síðani eru nógv fleiri komnar aftrat. Genetiskir flísar (microarrays) eru samansettar av fleiri einstøkum royndum fyri fleiri hundrað túsund genvaritatiónum. Hesar ”traditiónellu” íleguroyndir og genetisku flísar fara helst framhaldandi at hava ein týðandi leiklut í nøkur ár framyvir.
Tann fyrsti menniskjaligi arvastrongurin bleiv kortlagdur í 2004 við The Human Genome Project. Kostnaðurin endaði á 3 milliardum US-dollarum. Mett varð í 2010, at samlaða mongdin av DNA, sum pr. 2004 var sekventera globalt, nú var sekventera hvønn 16. minutt, takka verið nýggjari, sokallaðari, 2. generatións tøkni. Síðani hevur tøknin flutt seg skjótt frameftir, og í 2012 er ein 3. generatión av tøkni royndarkoyrd.
Roynt verður at fáa kostnaðin av genom-sekventeringum undir 1.000 US-dollarar og sekventerings-tíðina fyri eitt heilt genom niður á eitt korter. Fleiri fyritøkur kappast um at koma við tí best nýtiligu tøknini. Ein av hættunum er nýtsla av einum tóli til støddar sum ein svávuldós, ið kann setast inn í USB-stikkð á einari farteldu. Tó kann tólið ikki sekventera eitt heilt genom. Kostnaðurin fyri meira óneyvar genom-kanningar, ið ofta verða brúktar av privatum útbjóðarum, er seinastu fimm árini fallin frá uml. 1.000 US-dollarum til 100 US-dollarar. Fyritøkan ‘23andme’ hevði í 2011 eitt tilboð til limir um eina partvísa genom-sekventering fyri 1.000 US-dollarar.
Upprunalig kelda: Det Etiske Råd etiskraad.dk/Projekter/~/media/bibliotek/rapporter/2012/Genom-undersoegelser.ashx
Fyritøkan Oxford Nanopore framleiðir nú hendan eingangs DNA-sekvenatorin, minION, ið er útgjørdur við einum USB-stikki, so tað kann setast beinleiðis inn í eina farteldu. Royndin dryppast niður í holið í miðjuni.
Kelda: Oxford Nanopore


text:
Latínska stavraðið
Tað latínska stavraðið er eitt stavrað (alfabet), sum upprunaliga var tilpassað tað latínska málið, og sum síðan hevur breitt seg til nógv onnur mál, og sum nú er tað mest brúkta stavraðið í heiminum. Tað verður fyrst og fremst nýtt í Vesturheiminum, har ið nógv indoevropeisk mál eru, og í londum sum hava verið vesturlendsk hjálond. Tað verður enntá nýtt í ávísum málum, sum hava onnur stavrøð, eitt nú í tí japanska, har nevnt ローマ字, rōmaji, og í kinesiskum, har tað verður brúkt í pinyin. Navnið á tí latínska stavraðnum eitur á latínskum abecedarium Latinum (forn úttala: [abɛkɛ'daːrɪʊm la'tiːnʊm]) ella alphabetum Latinum (forn úttala: [alfa'beːtʊm la'tiːnʊm]).
Fornlatínska stavraðið[rætta | rætta wikitekst]
Tað latínska stavraðið mentist frá tí etruskiska stavraðnum (tað gamla italska stavraðið) sum í sínari tíð mentist úr tí euboiiska grikska stavraðnum. Upprunaliga talið av bókstavum var 21:
Bókstavurin C var ein vesturlendskur variantur av tí grikska bókstavinum Γ (gamma), men hann verður nýttur bæði til at vísa eitt g-ljóð og eitt k-ljóð, møguliga sum ein ávirkan frá tí etruskiska málinum, sum manglaði g-ljóð. Bókstavurin Z var ikki neyðugur fyri at skriva á latíni og varð í 200-talinum f.Kr. býttur út við tann nýggja bókstavin G, eitt C við einari lítlari vatnrættari striku.
Eftir at rómverjar høvdu vunnið á Grikkalandi vóru bókstavirnir Y og Z lagdir afturat fyri at skriva griksk lániorð. Klassiskt latín hevði tí 23 bókstavir:
Hesir bókstavir vóru í longdini troyttandi at skriva, og tí mentist við tíðini ein kursiv hondskrift, sum gjørdist upprunin til teir lítlu bókstavirnir í nýggjari tíð. Man skrivaði heilt einfalt tað ið man helt hava týdning og kursiveraði restina.
Nýtíðar latínska stavraðið[rætta | rætta wikitekst]
Í germanskum málum finnist v-ljóð, sum manglar í tí klassiska latínska. Í 600-talinum, tá ið anglosaksarnir fóru burtur frá at nýta rúnir, til at nýta tað latínsku skriftina, hildu tey tó fast við rúnuna ƿ wynn fyri hetta ljóðið. Seinni fóru tey í staðin at skriva VV, sum við tíðini varð bleiv til W. At man í ávísum málum nevnir W fyri dupult V (t.d. í føroyskum, donskum, svenskum, fronskum) meðan bókstavurin w á øðrum málum verður nevndur dupult U (á engskum) vísir, at tað tá í tíðini ikki hevur verið gjørdur munur ímillum V og U. Den raka formen V användes i början av ord, medan den runda formen U användes i mitten eller slutet, uttan at ávirka úttaluna. Tað fyrsta býtið millum tveir ymiskir bókstavir kemur úr gotiska stavraðnum frá 1386, har ið V kemur í staðin fyri U. Í 1500-talinum kom V at standa fyri eitt hjáljóð og U fyri eitt sjálvljóð, júst sum tað ger tað í dag.[1]
Á líknandi hátt brúkti man J og I fyrst og síðst í einum orði, óansæð hvussu úttalan var, men í 1500-talinum kom J at standa fyri hjáljóðinum, og I kom at standa fyri sjálvljóðinum.
Soleiðis kom tað nýtíðar latínska stavraðið altso at hava 26 bokstavir:


text:
Í fjør megnaði Pál Joensen, sum fyrsti føroyingur, at koma upp um 100 FM heiðursmerki. Í ár hevur Pál møguleika fyri at taka gull nr 100, íroknað liðkappingar og sum einstaklingur. Heiðursmerkjahálið hjá Páli undan kappingunum í dag er 90 gull, 24 silvur og 11 bronsur, harav hann eigur 88 gull, 13 silvur og 5 bronsur sum einstaklingur. Gongur tað eftir vild hjá honum og suðringum, so kann hann vinna gull nr 100 leygarkvøldið og nr 100 sum einstaklingur sunnudagin.
Á talvuni sæst eitt ófullfíggjað yvirlit yvir FM gull-, silvur- og bronsuvinnarar (einstaklingar). Úrslit frá fylgjandi FM kappingum eru ikki at finna í SSF-arkivinum: 2003, 2001, 2000, 1999, 1998, 1996, 1995, 1994, 1993, 1989, 1988, 1987, 1986, 1983, 1980, 1979. Umframt hesar eru kappingarnar áðrenn 1991 ikki við í uppteljingini – enn. Úrslit frá kappingunum omanfyri kunna sendast til SSF ella svimjing.com.


text:
Árliga várkonsertin hjá Nes Sóknar Musikkfelag verður í Løkshøll í Runavík sunnudagin 25. apríl kl.18.
Skráin er fjølbroytt, spælt verður m.a. The Road King, marsjur av J. A. Greenwodd, Post Horn Galop, av Koenig, solistur er Rúni Hentze, ið fer at spæla á posthorn, og Y.M.C.A, av J.Morali.
Hesi trý stykkini fer orkestrið eisini at framføra á musikkstevnuni, sum verður í Klaksvík 1. mai. Rúni Hentze, Laila Poulsen og Kenneth Jones fara at leika á trompet hvør sær, við klaverfylgispælið av Birgtte Schnakenburg. Í mai mánað fara Rúni og Laila til Keypmannahavnar at luttaka á »Berlingske Tidendes klassiske musikkonkurence«. Kenneth Jones stjórnar orkestrinum.


text:
Sjálvandi vistu vit, at Partizan er eitt klassalið, og at møtstøðan í dag fór at verða ein heilt onnur enn í fyrra undanumfarinum. Vertirnir løgdu okkum í løtum undur áhaldandi og stórt trýst.
Longu tá tveir minuttir vóru leiktir, átti Darko Brašanac at skorað. Tíbetur fór skallarin eftir vandamikið fríspark við síðuna av málinum.
Tá lítið korter var leikt, varð 1-0 til Partizan. Eitt hornaspark verður sent innfyri og longt við fremstu stong. Inni undir málinum sleppur dagsins maður hjá Partizan, Danko Lazović, at standa púra leysur og skalla bóltin í netið.
Um miðjan fyrra hálvleik komu vit í hampuliga støðu. Tíverri náddi Jógvan Rói ikki skotinum frá Fróða, sum tí fór framvið málinum.
Stórt meira hendi ikki í fyrra hálvleiki. Vit stóðu væl og til tíðir vístu vit heilt skilagott spæl. Heilt móti endanum av hálvleikinum royndi Partizan aftur at trýsta, men dagsins maður okkara, Teitur M. Gestsson, vardi væl fyri.
Vandi var altíð fyri at størri glopp fór at koma í okkara ketur, sum dysturin leið, og hitin og tunga luftin setti seg í beinini.
Vertirnir skoraðu tíverri tvey mál í seinna hálvleiki, fyrst aftur Danko Lazović og síðani Petar Skuletic.
Málið til 2-0 kom fýra minuttir eftir tímaslagið, tá Lazovic var fyrstur á returin, eftir at Petar Škuletić hevði skallað á tvørtræið.
Tá smáir tjúgu minuttir vóru eftir, setti Skuletic punktum, tá hann í púra leysari støðu heilt inni undir málinum skallaði til 3-0.
Neyvan eru okkara menn serliga fegnir um tað fyrsta og tað seinasta málið. Har sóu vit snøgt sagt ringir út.
Stuttligt var tó at notera sær, at Bartal Wardum slapp á vøllin í dag. Hann avloysti René, sum tíverri mátti fara av vøllinum við einum smásnuddi. Vónandi er hesin ikki so álvarsligur.
Andrew og Poul sluppu eisini inn í seinna hálvleik fyri ávíkavist Jógvan Róa og Kristin.
Vit fingu ongantíð spælt okkum til nakra vandastøðu í seinna hálvleiki, so skallarin frá Fróða eftir horna var helst okkara møguleiki í seinna hálvleiki.
Beint fyri leiklok royndi Darko Brašanac seg við einum góðum skoti, men Teitur var góður og bjargaði væl.
Komandi týsdag verður so seinni dysturin í hesum umfarinum spældur. Hóast støðan er 0-3, er sum so einki avgjørt enn. Tó helst skal hepni og eitt sindur afturat vera við okkum, um vit skulu venda hesi byttuni.
Samanumtikið kunnu vit bara fegnast um, at okkara menn royndu tað, teir kundu, og vístu til tíðir, at vit eisini duga at spæla fótbólt í Føroyum. Takk fyri gott undirhald og takk fyri innsatsin. Allir okkara ellivu á vøllinum vóru raskir og bóru við stoltleika reyð-svørtu blusuna.
Koyr á, HB!
HAGTØLINI
Champions League, 2. undanumfar týsdagin 15. juli 2014 kl. 19:45 Partizan Stadium
FK Partizan – HB 3-0 (1-0)
1-0 Danko Lazović 14’
2-0 Danko Lazović 64’
3-0 Petar Skuletic 71’
Gult kort: Fróði Benjaminsen og Alex José dos Santos
Liðið: Teitur M. Gestsson – Alex José dos Santos, Jóhan T. Davidsen, Rógvi S. Holm, René Shaki Joensen (Bartal Wardum 63), Jógvan Rói Davidsen (Andrew av Fløtum 77), Heini Vatnsdal, Fróði Benjaminsen (liðsk.), Kristin R. Mourtisen (Poul Ingasson 66), Tróndur Jensen og Jóan Símun Edmundsson
Óbrúktir eykaleikarar: Thomas Knudsen og Pál Mohr Joensen
Á beinkinum: Heðin Askham, Jón Simonsen, Kaj Niclsen, Gudrid Nolsøe og Heðin Weihe
Dagsins maður: Teitur M. Gestsson (red.)
Dómari: Sven Bindels (LUX)
Hjálpardómarar: Paulo Vivas og Ricardo Morais (LUX)
4. dómari: Frank Bourgnon (LUX)
Myndir: Knút Olsen


text:
Fair Play steyp og tríggjar leikarar á ársins lið
Felagið28-10-2017 - Jónfinn Petursson
Fríggjakvøldið var skipað fyri heiðurskvøldið í sambandið við endan av ársins landskapping hjá kvinnum og monnum.
Hóast vit høvdu nakrar leikarar útnevndar til ymiskar heiðrar, vunnu vit ongar hesa ferð. Men, vit kunnu tó fegnast um at okkara Effolið fekk Fair Play steypið fyri 2017-
Eisini kunnu vit fegnast um, at Ari Mohr Jónsson varð kosin til ársins lið hjá monnum. Umframt hetta komu Milja R. Simonsen og Nadja Dam Johannensen á ársins lið hjá kvinnum.
Vit ynskja annars øllum ið vunnu hjartaliga til lukku. Meira kann síggjast á in.fo haðani sum vit eisini hava lánt myndina til framsíðuna.
Mynd og heimildari: in.fo


text:
14. januar 2018
24 tíma samhugaverkfallið, sum 21 fakfeløg, teirra millum Starvsmannafelagið, hevði boðað frá mánadagin 15. januar, er avlýst, nú Føroya Pedagogfelag
12. januar 2018
Felagið hevur lýst 24 tíma samhugaverkfall fyri limirnar, sum arbeiða á 14 arbeiðsplássunum hjá landinum, og fyri allar limir, sum arbeiða hjá kommunu
18. desember 2017
Tað er ein ógvuliga óheppin útsøgn, stjórin í Almannaverkinum, Edvard Heen, kemur við ímóti starvsfólkum sínum, ið eru í verkfalli, eftir at Fasti Ger


text:
Ingi Samuelsen
02.07.2015 - 13:31
Ítróttur > Ítróttur > Borðtennis
14 ára gamli Hanus Sørensen var tann seinasti av føroysku borðtennisharrunum, stóð eftir í einstaklingakappingini.
Bara Hanus og Hallur Thorsteinsson spældu seg fram til 1/16-finalurnar í dag. Meðan Hallur tapti móti einum álendingi, kláraði ungi Hanus at koma víðari uttan dyst, tí caymanoyingurin hann varð settur at spæla ímóti, ikki kundi.
Í 1/8 finaluni spældi Hanus móti einum gotlendingi, Björn Axelson, sum var cirka tvífalt so stórur sum hann. Hanus kom skjótt afturum 0-2 við settunum 11-7 og 11-8. Men í triðja setti kempaði ungi føroyingurin seg aftur og vann 11-7. Í fjórða setti misti Hanus takið aftur og tapti 4-11 og harvið dystin.
Men tað eru onnur, sum enn eru við í borðtenniskappingini. Henrietta Nielsen skal spæla fjórðingsfinalu seinni í dag eftir at hava vunnið 3-0 móti einum gotlendingi í 1/8 finaluni.
Og Henrietta og Durita Fríðadóttir Jensen hava spælt seg til fjórðingsfinaluna í tvímansleiki, har tær skulu møta einum pari av Gotlandi.
Durita er eisini við í blandaðum tvímansleiki. Hon og Pætur Albinus eru komin í 1/8 finaluna, har tey skulu hitta einum pari av Jersey.


text:
Sum nevnt fríggjadagin, so bendir ein nýggj kanning á Bispebjerg Hospital á, at 2 út av 3 elitusvimjarum fáa astma av at íðka sín ítrótt. Danska svimjisambandið ger á heimasíðu sínari viðmerkingar til søguna, sum eg tíverri ikki fái leinkjað beinleiðis til; men sum í stuttum vísa á at talan um ein heilt serliga hóp av svimjarum, heldur enn um ein generellan trupulleika.
Éitt er at hesir elitusvimjarar svimja í meðal 22,2 tímar um vikuna, og tískil umboða ein rættiliga lítlan hóp av svimjarum, ið eru óvanliga nógv í hylinum. Og at talan er um “sports-astma”, sum ikki er at meta sum líka so ‘sjúkligt’ sum vanligt astma, við tað at trupulleikin er beinleiðis tengdur at hvussu nógv íðkarin kýtur seg (altso: íðkarin verður ‘lektur’ við at bara at venja minni).
Men hartil vísa tey á, at trupulleikin faktiskt er generellur fyri allar úthaldnisítróttir, og eftir øllum at døma verri í øðrum ítróttum. Ein kanning í sambandi við summar- og vetrar-OL í 1998 vísti nevniliga, at svimjingin ‘bara’ var á einum triðjaplássi tá ið tað kom ann uppá tal av astmatiskum íðkarum, aftanfyri súkkling og langrend-skíing.
Og so nevna tey rættiliga áhugavert, at kanningin ikki vísir hvat sum hendir tá ið íðkarin heldur uppat at íðka sín ítrótt. Forsvinnur sports-astmaið tá, og er sportsastma tá ein ‘belastnings-skaði’ á linju við svimjiakslar, fótbóltsknø og líknandi?
Dansk Svømmeunion lovar at enda at purra uppundir at hetta verður kannað, umframt í hvønn mun klor og inniklima í svimjihallunum kann vera orsøk til astma. Tey ignorera altso ikki trupulleikan, men vísa bara á at trupulleikin er avmarkaður til nakrar fáar elituíðkarar, sum kanska høvdu fingið sportsastma eisini um tær gjørdu annan úthaldnisítrótt. Og at svimjing altso enn er sunt fyri øll okkum vanligu deyðiligu, sum ikki brúka 20+ tímar í høllini hvørja viku 🙂


text:
Opið er
Mánadag-hósdag kl. 9-21
Fríggjadag kl. 9-18
Leygardag kl. 10-16
Sunnudag kl. 14-17
Telefon 302030
svarar frá kl. 10
Broyttar sektir frá 1. januar 2018
Frá 1. januar 2018 eru sektirnar hjá Býarbókasavninum broyttar.
Fyri at lata inn ov seint verða enn sum áður kr. 20 at gjalda. Verður farið meira enn 14 dagar út um lánitíðina, verða nú kr. 70 at gjalda.
Verður lán ikki afturborið, verða nú kr. 140 at gjalda í umsitingargjaldi, umframt endurgjald fyri mista tilfarið. Sama er fyri oyðilagt ella burturmist lán.
Fer skuldin hjá lánara upp um kr. 500, kann rætturin at læna fella burtur, til skuldin er goldin.
Sektirnar vórðu seinast broyttar í 2008. Tað er Tórshavnar Býráð, sum ásetir sektirnar hjá Býarbókasavninum.
Lestrarhøli í jólafrítíðini
Aftur í ár kunnu lesandi arbeiða á bókasavninum um jólini. Lestrarhølini verða á ovastu hæddini og verða latin lesandi burturav frá 12. desember til 15. januar. Hetta er triðju ferð, at tænastan verður á Býarbókasavninum um jóltíðir.
Hetta er eitt tilboð til teirra, ið eitt nú eru heima í jólafrítíðini og hava tørv á einum friðarligum staði at lesa og arbeiða.
Lestrarhølini verða opin, tá ið Býarbókasavnið er opið. Fyrsta dagin verður latið upp kl.13.
Jólasambinding týskvøldið 12. desember
Seinasta Sambinding í ár verður
týskvøldið 12. desember kl. 1930-2130
á Býarbókasavninum.
Guðrið Patursson og Bjørk Sigurðsdóttir Lamhauge syngja jólasangir fyri okkum. Eisini syngja vit jólasangir, bæði føroyskar og enskar.
Vit gera jólapynt, og binda og práta annars, akkurát sum vit plaga :)
Øll eru vælkomin, og tiltakið er ókeypis.
Press the British flag in the top right corner for English version
Nýggj plakat um fake news
Meir enn nakrantíð eru vit undirdíkt við følskum tíðindum, alternativum fakta og postfaktuellum sannleikum, sum gera tað trupult at skyna á, um tíðindi eru álítandi.
Hvussu kunnu vit lættast meta um,
um talan er um fake news?
Bókasøvn kring varpa ljós á hugtakið fake news - følsk tíðindi. At duga at hugsa kritiskt er lykilin til at ogna sær vitan.
Føroysk bókasøvn og NÁM hava í felag framleitt føroysku útgávuna av plakatini, sum altjóða bókasavnssamtakið IFLA hevur gjørt.
Við átta einføldum myndum og leiðreglum kanst tú meta um, um talan er um fake news.
Vónin er, at plakatin eggjar til kjak og økir um tilvitanina um evnið fake news.
Fleiri eintøk av plakatini fáast við at venda sær til Býarbókasavnið. Tú kanst eisini taka plakatina niður í pdf-sniði, so plakatin kann prentast í minni støddum.
Manglar tær íblástur til vetrarlesnað?
Kom á vetrarbókakafé á Býarbókasavninum
hósdagin 30. november kl. 17
Vetrartíð er lesitíð, men kanska manglar tær íblástur til, hvørja bók tú skalt fara í holt við í vetrarmyrkrinum?
Á vetrarbókakafé geva bókavørðir á Býarbókasavninum lesiprei til heilt røttu bøkurnar til veturin.
Bókasavnið bjóðar okkurt at leska sær við, og við tær heim fært tú eisini
ein bókalistatil íblástur.
Alvi og Glitursuttan
Upplestur verður á barnabókasavninum leygardagin 2. desember kl. 14.
Rógvi Dam lesur nýggju barnabókina Alvi og glitursuttan, sum Laura Dam Joensen hevur skrivað.
Olga Kruse hevur myndprýtt bókina.
Tiltakið er ókeypis.
Ársins bókapermur 2017
Í sambandi við Bókadagar, ið vóru í Norðurlandahúsinum 24.-26. november, vóru ársins bókapermur kosnar.
Kappast varð í tveimum bólkum: bøkur til vaksin og barna- og ungdómsbøkur, og vinnandi permurnar vóru Tær bygdu land og Alvi og glitursuttan.
Bókasavnið í broyting
Sunnudagin 26. november 2017 kl. 17
í Skálanum í Norðurlandahúsinum.
Bókadagar eru í Norðurlandahúsinum 24.-26. november 2017.
Býarbókasavnið í Havn er vertur fyri einum tíma við framløgum og práti um framtíðar bókasavnið.
Broyttir lesivanar og nýggir hættir at nema sær kunnleika nú og frameftir seta nýggj krøv til bókasøvnini í framtíðini. Hvørji eru hesi krøv í dag, og hvørji verða tey í framtíðini? Hvussu fara bókasøvnini at broytast næstu árini, og fer nakað at verða varðveitt av tí gamla bókasavninum? Býarbókasavnið í Havn er vertur fyri einum tíma við framløgum og práti um framtíðar bókasavnið, har eyguni verða vend úteftir og hugt verður at rákum, nýhugsan og royndum á altjóða bókasavnspallinum at møta broyttu vanunum hjá borgarunum.
Sjórænararnir koma 19. november
Upplestur og skattajakt á barnabókasavninum
sunnudagin 19. november.
"Fimtan menn á deyða mans kistu.
Hey, hó, og deyða mans romm".
Kl. 15 lesur ræðuligi sjórænarin Hanna Flóvinsdóttir úr bókini Skattaoyggin eftir Mauri Kunnas. Tað er søgan um Lítla Jim og Long John Silver.
Aftaná fara allir sjórænarar at leita eftir skattinum hjá Flint kapteyni.
Norðurlendska bókasavnsvikan hevur í ár evnið "oyggjar", og í tí sambandi er barnabókasavnið skift út við eina skattaoyggj sunnudagin 19. november.
Altjóða spældagur leygardagin 18. november
Vit spæla borðspøl á bókasavninum kl. 10-16.
Skrá:
Kl. 10 finna vit borðspølini fram og fara at spæla um alt húsið.
Kl. 13-15 AVLÝST - Hanus Samró kemur at spæla strategispælið Hertak Føroyar, sum hann sjálvur hevur ment. Fá serkøna hjálp og góð triks.
Tíverri hevur Hanus Samró avlýst at koma, men øll eru sjálvandi enn vælkomin at koma inn at spæla bæði Hertak Føroyar og onnur spøl.
Tak spælivinirnar við á bókasavnið.
Tiltakið er ókeypis, og tað er ikki neyðugt at melda til frammanundan.
Annað týskvøld í mánaðinum
kl. 1930–2130
12. september
10. oktober
14. november
12. desember
Nýtt! Kom kl. 19 og
lær okkurt føroyskt
á byrjanarstøði
Øll eru vælkomin!
Niels Finsens gøtu 7 - 100 Tórshavn - Tel 302030 - bbs@bbs.fo


text:
Fundarskrá til kommunufundin 22. januar kl 17:30
Við hesum verður boðað frá, at kommunufundur verður mánadagin 22. januar 2018 kl. 17.30.
Hølini hjá havnameistaranum dagførast
Í hesum døgum vera hølini hjá havnameistaranum í Hvalba dagførd.
Góður skúladagur í Hvalba
Nú eru 8 ár síðani, allur skúlin var og skreiddi seinast.
Frítíðarskúlin Brosið – innskriving
Innskriving av børnum til frítíðarskúlan skúlaárið 2018/2019, verður frá mánadegnum 22. januar, eftir innskrivingina til 1. flokk í skúlanum.
Kunning um vitaskifti
Hervið verður boðað frá, at hósdagin 18.01.2018 verður nýggjur viti uppsettur í Hvalba.
Verkfallið og verkbannið er av og Brosið letur upp aftur
Í nátt komu sum kunnugt Kommunala Arbeiðsgevarafelagið, Fíggjamálaráðið og Pedagogfelagið til semju um nýggjan sáttmála.


text:
Innsent
30.07.2017 - 16:59
Á trappuni beint við har tey flestu ungu møtast í fríløtunum um kvøldið, hitti eg leiðaraparið í Kelduni í Skálafirði, Jastrid og Paula Høj. Tey eru á Teenstreet á fyrsta sinni.
Uppgáva teirra á leguni er at vera við í bønartoyminum. Eg spyrji eitt sindur um hvat tað er fyri nakað, og tey siga mær, at tey eru 4 føroyingar, sum eru partur av einum størri toymi. Uppgávan er stutt sagt at biðja. Tey ganga runt á økinum ígjøgnum dagin og biðja bæði generelt fyri leguni, men eisini fyri og saman við einstaklingum. Stórstu uppgávurnar eru kanska kortini eftir løturnar í høllini (main hall). Tá streyma nógv fólk inn í bønarrúmið, sum ynskja forbøn. Í bønarrúminum eru tjóðirnar uppdeildar. Har hanga fløgg, so tú kanst síggja hvaðar tú skalt fara.
Eg spyrji eisini eitt sindur um, hvat biðið verður fyri, og Pauli fortelur fyri mær, at tað er alt eftir, hvussu tørvurin hjá tí einstaka er. Nøkur stíðast við iva og trúarspurningar, meðan onnur ynskja, at biðið verður fyri teimum har heima.
Jastrid og Pauli eru sum sagt leiðarar í samkomuni Kelduni. Harafturat er Jastrid eisini skúlaleiðari í Frískúlanum Kelduni í Skálafirði. So tey eru bæði óvguliga vand við at ferðast millum ung. Og tey leggja afturat fyri mær, at tað er umráðandi fyri tey at vera har, sum ungdómurin er, og er tað eisini ein av orsøkunum til, at tey valdu at fara á Teenstreet.
Skrivað hevur Eyðun á Lakjuni


text:
Bloggur
6. oktober 2017
Leiðin gekk til Sands, tá vit herfyri fóru á námsferð. Ein spennandi dagur, har vit gingu í fótasporum Kálv lítla, sum var seinasti katólski prestur í Føroyum. Og hví fóru vit eina tílíka ferð, tá talan er um linjulærugreinina náttúra og tøkni, sum í høvuðsheitum snýr seg um lívfrøði, alis-og evnafrøði og landafrøði? Jú, í hesum fyrsta skeiðnum, sum fevnur um lívfrøðina, verður nevniliga arbeitt tvørgreinaliga saman við linjulærugreinini føroyskt. Ógvuliga spennandi og fyri meg kærkomið, tá eg frammanundan havi føroyskt á linju. Á hesum fríska og eisini hugnaliga túri skuldu vit í náttúru og tøkni linjuni lýsa lívfrøðina í sagnum av Sandi. Vit skuldu lýsa náttúruna soleiðis, sum Kálvur lítli í 14. øld kanska upplivdi hana, tá hann við sínum gramma og illsliga sinni búleikaðist har. Eisini var sera stuttligt og áhugavert at taka samanum og gera eina talgilda søgufrásøgn frá hesari ferð, har myndir, livandi filmur, søga, tónleikur og frásøgn skuldu ganga upp í eina hægri eind. Ein spennandi háttur, sum eg møguliga ella vónandi fái møguleika at nýta í egnari undirvísing.
Og hvar kemur so tarin inn? Jú, umframt at tari eisini finst á Sandi, skrivaðu vit eina uppgávu, sum partvís skuldi snúgva seg um føroysk tarasløg, og hvussu vit kunnu gagnnýta tara. Vit skuldu sjálvandi ikki bara lesa um tara, men finna ymisk tarasløg, pressa taran og fylgja gongdini. So deiliga ítøkiligt at skriva og siga frá um eisini.
Nú veit eg ikki, hvussu fysisku rammurnar viðvíkjandi eini lærugrein sum náttúra og tøkni eru í skúlunum kring landið, men ymiskar eru tær uttan iva frá skúla til skúla, og so er eisini ymiskt, hvussu náttúran sær út uttanfyri hvønn einstakan skúlabygning, men hon er so har allastaðni – náttúran.
Mær dámar væl, at ein stórur partur gongur fyri seg uttandura, og at miðað verður eftir at arbeiða tvørgreinaliga. Ein góður og lokkandi tanki um ikki einans at sita inni í eini skúlastovu, men at fara út í náttúruna, sum í nógvum førum er beint uttanfyri fleiri av skúlum okkara og harvið undirvísa á ein meira ítøkiligan hátt. Handan har kenslan at vera á røttu hillini er ikki so galin.
Góða heystferiu ☺
Skúlablaðið
Pedda við Stein gøtu 9
100 Tórshvn
Tel. 23 57 73
Teldupostur: turid@bfl.fo ella skulabladid@lararafelag.fo
2015 © Bókadeildin. All rights reserved.


text:
Sverri Egholm
11.01.2018 - 22:54
Tíðindi > Samfelag & Politikkur > Arbeiðsmarknaður
Í øllum førum 1000 fólk vóru seinnapartin savnaði á Vaglinum til mótmælistiltakið hjá Pedagogfelagnum.
Men meðan tey mótmæltu frættist, at semingsmaðurin hevðu kallað partarnar í trætuni saman. Tað frøddi Jógvan Philbrow, formann í Pedagogfelagnum.
- Vónandi er onkur flyting hend og at man ynskir at koma til eina semju. Vit hava greitt víst á hvat vit hava ynski um, og vit hava sagt, at vit hava brúk fyri at fáa eitt lønarlyft. Og tað er tað vit ynskja í einari semju, segði Jógvan Philbrow við útvarpið.
Hann greiddi frá, at tey ikki hava slakað í teirra krøvum, men at tey sjálvsagt fóru at lurta eftir hvat semingsmaðurin hevur at greiða frá.
Les eisini: Marna K. Jacobsen: - Ommur og abbar mugu gevast við at vera so fitt
Sí eisini: Myndir: Pedagogar mótmæltu á Vaglinum


text:
Høgni Hoydal, fiskimálaráðharri, á fundi við russiska fiskimálaráðharran
politikkur26-04-2017 - 19:48 - Jóanis Nielsen
Høgni Hoydal, fiskimálaráðharri, hevur í dag verið á vitjan í Brússel. Á ferðini nýtti hann millum annað høvi at vitja á stóru fiskivinnumessuni í Brússel, har hann vitjaði føroysku básarnar og hitti umboðini fyri føroyskar fiskivinnufyritøkur.
Ferðin til Brússel var eisini løgd til rættis soleiðis, at skipað var fyri fundi millum Høgna Hoydal, fiskimálaráðharra, og russiska fiskimálaráðharran Ilya Shestakov.
Ráðharrarnir umrøddu fiskivinnusamstarvið millum Føroyar og Russland, sum í ár hevur fýrati ár á baki. Teir viðgjørdu eisini áleikandi mál í fiskivinnusamstarvinum millum Føroyar og Russland, serliga viðurskiftini hjá føroyskum rækjuskipum, sum fiska í russiskum sjógvi.
Høgni Hoydal sigur, at fundurin gekk sera væl og váttaði góða samstarvið millum Føroyar og Russland.
Í Brússel tók føroyski fiskimálaráðharrin eisini lut í tiltakinum Seafood from the High North, sum Sendistova Føroya skipaði fyri saman við umboðsstovuni hjá Norðurnoregi í Brússel. Á tiltakinum hevði Høgni Hoydal framløgu um framtíðar føroyskan fiskivinnupolitikk og týdningin av marknaðaratgongd fyri fiskavørur til ES marknaðin.


text:
Navn: Baldur
Skrásetingar nr.: FR82101
Folağur: 1981
Deyğur: August 2012
Kyn: Hestur - Geldur juni 1985
Litur: Svartbrúnur
- Hevur litgenini E- aa toto --
Stongmát: 121cm
Sinnalag: Sera róligur, og barnavinarligur hestur. Gott ríğingaross til børn og nıbegynnarar.
Eigari: Roar H. Olsen - Arb. og er staddur í Grønlandi
- Er hjá Onnu Louisu Joensen - Argir
Fortíğ: Hann hevur iti Jeppi og Rokki fyrr.
Tağ einasta vit vita um hann er, at í ár 1995 átti Ólavur Nielsen - Saltangará hann.
Í 1997/1998 keypti Roar H. Olsen hann og eftir hetta hevur hann altíğ stağiğ saman viğ hinum hestinum hjá Roar, Skinfaksa. Teir báğir hava veriğ brúktir til mong tiltøk sum t.d. víkingastevnur, handikap-ríding, ponyríğing o.s.v.
Teir hava gingid nógv í Elduvíks-haganum, Eidis-haganum og í Kirkjubøhaganum.
Uml. 2003 (ella áğrenn) fóru teir til Elin í Jákupsstovu at standa, har ymisk nıttu teir til ríğing.
Uml. 2005 yvirtók Anna Louisa Joensen teir, og hon hevur havt teir síğani, eftirsum eigarin er staddur uttanlanda.
Tá Baldur varğ 30 ár, misti hann tağ mesta av førligheitini í bakbeinunum. Hann stóğ og helti viğ gumpinum og bakbeinunum, so hann var um at detta allatíğina. Tey fingu djóralæknan út, og hann segği, at tá hann var so gamal, kundi tağ vera hvat sum helst. Tí var avgerğin tikin um at avlíva hann.
Avkom:
Eingin


text:
Tilfeingisgjald og sjórænaraskip við útlendskari manning
Dan Klein --- 06.11.2017 - 07:04
Nú kunnu vit við minst 99,9% vissu siga, at tað verða gomul skip, manna við bíligari útlendskari manning, sum fiska tað sum fiska verður. Minst 25% av veiðuni verður avreitt uttanlanda. Virkir stongja og fólk missa arbeiði.
(Hetta er langt og rættuliga trupult at skilja. Vil frámæla búskaparfrøðingum og samgongulimum at lesa hetta. Men øll fáa ein bíligan látur við at trýsta á link niðast í hesari grein)
Fríggjadagin var uppskot um tilfeingisgjald lagt fram. Eg fekk staðfest tað eg væntaði. Minnist væl bókaframløguna hjá Óla Samró, um fiskivinnu runt um í heiminum. Tá segði Høgni Hoydal, at hann dámdi væl skipanina á Falklandsoyggjunum. Har eru 58 persónar í fiskivinnuni og alt verður fiska við útlendskum skipum, sum onki samband hava við Falklandsoyggjarnar. Falkandsoyggjarnar fáa uml. 120 milliónir árliga í ”Landskassan” fyri síni 500.000 tons av fiski. Tað mettar 40% av 3.000 fólkum.
Brúkti náttartímarnar at lesa uppskoti og gjørdi smávegis notatir. Í dag leygadagin 4 november havi eg aftur lisið uppskotið og gjørt fleiri notatir og roynt at hugsa kreavtivt.
Faktis havi eg brúkt sama hátt, sum tá eg onkuntíð telvi á internetinum. Vanligt talv er at royna at finna frægasta leik til egnan fyrimun. Tá er ikki altíð so lætt at finna feilir hjá hinum partinum. Ein roknar jú ikki við at mótparturin ger stórar feilir, tó at tað hendur. Og tí er ofta at ein ikki fær eyga á teir. Áðrenn eg byrji at telva, loysi eg fyrst 5 skjótar talvuppgávur. Men tá veit eg, at ein kreativ loysn finst. Eg valdi tí hendan sama leist.
Fyrst at leita eftir tí kreativu loysnini. Eg var vísur í at feilir vóru í uppskotinum. Í flestu førum endar tað við at seta mótpartin skák og mát. Í hesum føri er mótparturin Føroya Landsstýri, sum lógarsmiður. Men palliba veðheldur og tí er tað teimum líka mikið.
Lasker, sum var heimsins besti telvari í nógv ár, byrjaði við at telva á ølstovum. Hann fekk eitt oyra tá hann vann og onki tá hann tapti. Hann var kendur fyri at gera fáar feilir. Orsøkina segði hann verða, at tá hann gjørdi ein feil, noyddist hann svangur í song og tí hugsaði hann seg væl um.
Einfalt í excel – katastrofa í praxis
Fyrst er at siga, at ætlanin er at áseta eitt prosentgjald av avreiðingarvirðinum sum tilfeingisgjald. Hetta gjald skal so verða galdandi komandi 2 árini. Tað er lætt at fyrihalda seg til. Men sjálvandi verður ósemja um hvussu stórt ásetta prosenti skal verða. Prosenti er ásett út frá miðal tølum. Tað gevur sjálvandi onga meining. Á hendan hátt kann ásetta gjaldið verða alt frá 50%-150% og tað er ikki sakligt.
Í 2020 verður ein nýggjur frymil bruktur, sum sigur, hvussu hetta gjald skal roknast út. Í excel arkinum er hann ikki so trupul at skilja. Men tá vit byrja at broyta ymisku faktorarnar, eins og teir gera í praxis, verður tað óalmindiliga trupult at halda skil á. Í øllum førum ber til at siga, at tann reiðari, sum dugir best at verða kreativur, og ikki hevur moralskar trupulleikar við at reka samfelagsskaðiligt virksemi á lógligan hátt, doyr seinast.
Manningin og kommunur borga tilfeingisgjald
Hóast vit ofta hava hoyrt, at manningin ikki skal gjalda tilfeingisgjald, so skal manningin luttaka í gjaldingini av tilfeingisgjaldinum. Samstundis lesa vit á síðu 8 um fíggjarligar avleiðingar fyri kommunurnar. Har stendur, at avleiðingin verður at kommunurnar missa 8 milliónir. Mett verður, á síðu 14, at tilfeingisgjaldið verður 279 milliónir. Á síðu 8 sigur metingin 300 mió. Kommunur missa partafelagsskattin av hesum. Tað er (300*0,7*0,18*0,3) 11,3 mió. Harumframt lækka hýrurnar 30-45% av hesum somu 300 mió. Um skatturin er 20% so svarar tað til minst 18 mió. Tí missa kommunurnar minst 30 mió. Hvussu eitt tal á 8 mió. er komið at standa i har er óskiljandi.
Um vit so taka við, at reiðarar noyðast at brúka bíliga manning, so verður avleiðingin nógv nógv størri. Havandi í huga at á síðu 5 verður rokna við leiguskipum, átti umsitingin at duga at sæð hetta og greitt frá hesum. Sambært tekstinum ber ikki til at lesa tað øðrvísi enn at hýrurnar skulu minka 652 milliónir. Og tað vil siga at kommunurnar missa 130 milliónir, bara í a-inntøku.
Tilfeingisrentan
Niðast á síðu 4 og ovast á síðu 5 síggja vit, at tilfeingisrentan ikki er definera, eins og búskaparfrøðin definerar hesa. Nú eru allar aðrar rentur íroknaðar tilfeingisrentuni. Eisini tað dugnasemi, sum onkur hevur fram um annan. (sí síðu 60-61 í búskaparfrágr. Á heysti 2014) Sum dømi kann sigast, at orsaka av at lógin í Norra, (sum ætlanin nú er at broyta) forðar fyri, at skip verða løgd saman ger at skipini hava lítlar kvotur og umvegis Sildesalgslaget tvinga prísirnar uppeftir. T.v.s. prísurin er passaligur hjá teimum og teir fiska 3 mánar og liggja 9 mánar og klára akkurát pluss á niðastu linju við nýggjum skipum. Vit hava lagt loyvir saman í Føroyum. T.v.s. at fyribils eru úrslitini betri í Føroyum. Roknast má annars við at prísur og vinningur raplar, tá lógin í Norra verður broytt. Og tá Austervoll og Kverva eiga nógvar fiskamjøls-fabrikkir í felag og ynskja broyting, so eiga vit at fyrihalda okkum til tað. Annars er ongin kvalifisera útrokning nakrantíð gjørd av tilfeingisrentuni!! Tað eiga vit eisini at fyrihalda okkum til.
Gjalda í góðum tíðum og konkurs í ringum tíðum
At áseta skatt á 70% av inntøkum í góðum tíðum og onga afturbering í ringum tíðum viðførur í einari vinnu, at miðal úrslitið versnar munandi. Og mótsætt tí okkara búskaparfrøðingar siga (eg meini teir sum reka politik saman við starvsfólkum í Kringvarpi Føroya), so er tað also munur á vinnum. Flestu vinnur svinga sera lítið. Men tilfeingisvinnur svinga nógv. T.d. roknaði eg einaferð miðal út fyri tosk, hýsu og upsa. Útrokningin bygdi á tøl frá 1993-2014, bæði árini írokna. Teoretiska max og minimums virði vóru 3.402 milliónir og 383 milliónir.
T.v.s. at í exel arkinum má roknast við at ringasta árið er 10% av besta árið. Síðan tók eg faktisku tølini. Besta árið var 1.863 mió. og ringasta árið var 696 mió. Avreiðingarvirði ringsta árið var 37% av avreiðingarvirðinum besta árið. Miðal avreiðingarvirði av báðum hesum tølum er 1.280 miliónir. Við at rokna øll árini var miðal talið 1.197 milliónir. Miðal er tað talið, sum skal verða basis fyri øllum útrokningum. Og miðal skal geva vanligan vinning. T.v.s. at øll roknistykkir eiga at brúka miðal árið sum útgangsstøði og ikki eitt tilvildarligt ár. Hetta sæst ikki nakrastaðni at verða gjørt í lógaruppskoti ella í viðmerkingunum.
Út frá hesum sæst, at bestu árini verður alt tikið inn í skatti og vánaligu árini verður undirskot og konkurs í vinnuni, umframt at tilfeingisgjaldi verður null og landskassin fær eisini undirskot. Um vit harumframt hava í huga, at fiskiskapur varierar yvir uml. 56 ár, so verður uppgávan at rokna miðal tøl tilsvarandi trupul. (sambært, árringum í Svøriki og California, Ísboringar í Grønlandi, Botnkanningum í California. Fiskivinnuhagtølum seinastu 100-150 árini, sambært japanskum kanningum o.sfr.)
Tilfeingisgjaldið verður skeivt útrokna í uppskotinum
Tilfeingisgjald skal útroknast pr. fiskaslag. Útreiðslur skulu deilast pr. fiskaslag. Útreiðslurnar verða deildar í mun til umsetning.Tað verður stuttligt.
Hvussu gert tú, um tú sum dømi fiskar ein túr sild og ein túr makrel. Við dagsins prísi er munurin meira enn 50%. Men allar fastar útreiðslur eru tær somu. Tá verða útreiðslurnar at fiska makrel alt ov høgar og útreiðslurnar at fiska sild alt ov lágar. Men hetta ávirkar jú støddina av tilfeingisgjaldinum. Og tí verður útroknaða tilfeingisgjaldi fyri Makrel ov lágt og fyri Sild ov høgt.
Orsøkin til at tað hevur tídning eru tvær. Onnur er, at søluprísurin av tí sum selt verður á uppboðssølu verður brúktur at regulera ásetta tilfeingisgjaldið. Tá verður tilfeingisgjaldið, sum er ásett ov lágt regulera uppeftir. T.v.s. at í hesum dømi, verður tilfeingisgjaldi á Makrel regulera meira enn tað eigur at verða.
Hin orsøkin er, at tá miðalprísurin verður skeivt útroknaður, so verður tilfeingisgjald pr. skip skeivt. Tí fara summi skip at gjalda ov nógv og onnur ov lítið.
Svartkjaftur hevur heilt annan pris. Tí verður eisini okkurt stuttligt roknistykki um svartkjaft.
Og um vit so taka t.d. Gullaks. So verður tað eisini eitt óalmindiliga stuttligt roknistykki.
Og so kemur uppboðssølan umframt. Hon ger útrokningarnar fløktar og lítið gjøgnumskygdar.
Prísur á komandi uppboðssølu
Við at brúka hýru, sum búskaparráðið tosaði um í 2014 og gomul skip ber til at maximera møguleikan at bjóða á uppboðssølu. Sum nevnt omanfyri ávirka fleiri faktorar og tí er trupult at siga júst, hvussu stórur munurin er. Tað valdast, hvørji fiskasløg keypt verða á uppboðssølu. Um ein velur bara at bjóða uppá makrel, so sær út til at til ber hjá gomlum skipi við bíligari manning at bjóða kr. 3 pr. kg makrel meira enn eitt nýtt skip við vanligari hýru klárar at bjóða. Um bjóða verður uppá fleiri fiskasløg, broytist talið, men ikki so nógv. Men tað er púra greitt, at tann, sum best skilur, at endamálið er at sleppa av við limirnar í FF og FSN og avreiður mest møguligt uttanlanda og brúkar skip, sum er stuttíðar keypt, setur øll onnur skák og mát.
Limirnir í FA, missa síni størv saman við limunum hjá Maskinmeistarafelagnum á landi og sjógvi. Men tá teir einki siga, so er ongin orsøk hjá komandi strámonnum at fáa moralskar trupulleikar av tí orsøk.
Ásetta tilfeingisgjaldið á makrel verður millum 90 og 100%
Hóast lógin tosar um at áseta tilfeingisgjald á 70%, so verður talið at liggja millum 90% og 100% Orsøkin er at tað sum bjóða verður á uppboðssølu verður nógv meira enn ásetta gjaldið. Við tíðini verður ásetta gjaldið og tað sum bjóða verður, tað sama. T.v.s at ásetta gjaldið verður tað sama sum uppboðssølugjaldið. Hetta tí at reiðarar verða noyddir at tilpassa seg og lækka hýru og útvega sær gomul skip.
Skipanin er soleiðis sett saman, at tað eru ikki aðrir møguleikar.
Minimum stødd krevst
Út frá hesum, sæst, at tað verður trupult at leggja til rættis. Eisini er tað galdandi, at av tí at fastar útreiðslur eru ein rímuliga stórur partur av samlaðu útreiðslunum, er neyðugt at skip hava nóg mikið av rættindum til at fiska næstan alt árið. Tilfeingisgjaldið er rokna av miðal og tann við høgum rakstarútreiðslum pr. kg. tí hann eigur eitt skip alt árið men bara fiskar part av árinum, kann ikki gjalda sínar skyldur.
Úrslitið kann betrast við at flyta fiskasløg millum skip. Tað verður tí neyðugt við sera kreativum bókhaldara fyri at klára seg í kappingini móti øðrum, sum eisini duga at flyta fiskasløg millum skip. Og tað sigur okkum so aftur, at tann, sum bert eigur eitt skip tapur kappingina, tí hann ikki hevur møguleika at flyta millum skip og harvið fáa sum mest burtur úr.
Besta roknistykki er onki skip at eiga og at avtala við norskt ella bretskt felag at stuttíðar keypa teirra skip teir 9 mánarnar teir annars liggja við kaj. Tá verður tilfeingisgjaldið minimera, tí at raksturin kann dragast frá o.s.fr. Harumframt ber tá til um stutta tíð at ”avtala” prisin uttan at gera beinleiðis avtalur. Samstundis minkar forhaldlingskraftin hjá Føroyum. Og tá sita teir báðu megin borið i millumtjóða forhandlingum tá samlaða kvotan skal deilast millum lond. Og Føroyar krevja kvotu til landskassan at selja ríkmonnum og kvotabarónum og hinir krevja kvotur til sín fátaka útjaðara at fiska!!
Preludium
Mær kemur til hugs, tá Høgni og Aksel vóru í R7 studio aftaná at samgongan hevði gjørt eina av sínum nógvu semjum um fiskivinnupolitikkin. Tá segði Aksel klárt og tiðiliga, at ásetta gjaldið skuldi verða út frá roknskapinum. Høgni tosaði um at rættari hevði verið at uppboðssølan eisini var partur av hesum sama.
Mær kemur eisini til hugs allar tær ferðirnar, sagt hevur verið, at tað ikki er soleiðis uppskotið skal skiljast.
Mær kemur eisini til hugs, tá sagt var, at manningarnar skuldu ikki taka lut í at gjalda tilfeingisgjald.
Eg skilji ikki, hví menn, ikki siga sum er. Hvi ikki fortelja hvat veruliga endamálið er? Hví hava menn sagt ósætt so leingi?
Tað framgongur rættuliga klárt, at lógarsmiðirnir ikki hava evnini at gera eina lóg, sum røkkur ætlaðu endamálunum. Eisini er greitt, at menn vita at førleikin manglar og at teir royna at tosa seg burtur úr trupulleikanum.
Tá úrslitið verður, at tey sum hava minni skulu missa, meðan tey sum hava nógv kunnu velja ímillum at stovna AirBnB við skipum ella at lata seg pensjonera og fáa tíðina at ganga við at telja pengar, so skilji eg als einki av ti heila.
Skriva stendur: Teimum sum hava skal verða givið. Tað gevur ikki politikarum heimild til at taka frá teimum, sum einki eiga.
Eiler Jacobsen segði annars aftaná at hann hevði selt, at tað var óinnteresant bara at eiga pengar og einki skip. Astrup segði, at tað kravdust 50 milliónir í kontantum pengum fyri at lata Føroya Fiskavirking uppaftur.
Men sjálvandi verður svarið: Tað er ikki rætt! Tað er ikki soleiðis tað skal skiljast!
Eivind Jacobsen
Strendur
P.S.
Talvan vísur, hvussu til ber at spæla sær við tølum og at tað væl ber til at gera tað ómøguligt at reka vinnu hjá teimum, sum hava varveitt søgulig rættindi. Viðmerkjast skal, at talvan kann verða trupul at skilja.
Sí talvu.


text:
Niels Petersen
25.09.2016 - 13:08
Ítróttur > Ítróttur > Hondbóltur
Føroyska U16 hondbóltslandsliðið vann sannførandi á U18 landsliðnum hjá Onglandi fyri løtu síðani.
Við tíggju málum vann føroyska U16 dreingjalandsliðið í hondbólti U18 landsliðið hjá Onglandi.
Dysturin byrjaði væl, og føroyingar løgdu seg skjótt frammum. Eftir 15 min stó á á jøvnum 6-6 og løtu seinni 7-7. Restina av dystinum førdi føroyska landsliðið. Føroyska landsliðið tók seg longur og longur framum. Úrslitið gjørdist 29-19 til Føroyar.
Málskjúttar: Høgni Fríðuson Gaard 5, Johannes Bjørgvin 4, Hendrikur Davidsen 4, Johan Hansen 4, Gilli Holm 3, John Haldansen 3, Tróndur Mikkelsen 2, Martin Danielsen 2, Dánjal Ragnarson og Sakaris A. Sakriasson 1 hvør.
Síðsti dystur verður nú spældur í Viking Cup, har U19 og U17 landsliðini hjá Skotlandi spæla. Hvørt føroyska liðið endar sum nr. 1 ella 2 í Viking Cup avhongur av, hvør vinnur av U19 og U17 landsliðnum í Skotlandi.
Føroyar taptu móti U18 landsliðnum hjá Skotlandi við einum máli og vunnu sannførandi á U17 landsliðnum hjá Skotlandi.


text:
Beinta Poulsen
31.05.2015 - 20:56
Tíðindi > Uttanlands > Vanlukkur
Fleiri túsund skúlar vórðu oyðilagdir í apríl av jarðskjálvtunum, ið vóru í Nepal. Í dag opnaðu fleiri av teimum uppaftur, men tað verða eisini fleiri av teimum, sum ikki fara at lata uppaftur vegna ov stórum skaðum.
Meira enn 25.000 skúlastovur vórðu oyðilagdar í yvir 8.000 skúlum orsaka av jarðskjálvtunum. Eisini lótu fleiri enn 8000 fólk lív.
Eingin er reiðiliga komin heilt fyri seg aftur, og fleiri hava bert bygt fyribils heim og skýli við hjálp av tilfari sum bambus, træ og presendingum.
Í skúlunum sum lata uppaftur fara flokkarnir fyri fyrst at leggja dent á bólkahugna, sum møguliga kann hjálpa børnunum at sleppa av við minnini um skakandi tilburðin.
Skúlarnir lata uppaftur
Stjórnin í landinum lat allar skúlarnar aftur í økinum tætt við Kathmandu í mai, tí hetta var staðið, ið bleiv sera illa fyri aftaná vanlukkuna.
Fleiri túsund fólk gjørdust heimleys, og flest øll stríðast enn við at byggja lív sítt upp aftur av nýggjum.
Tey økini, ið vórðu ávirkaði mest, eru Gorkha, Sindhupalchok og Nuwakot, og sambært BBC eru meira enn 90 prosent av skúlunum har um leiðir oyðilagdir.
Stjórnin hevur ætlanir um at opna 15.000 bráðfeingis skúlar. Fleiri av hølunum fara at byggjast á ymsu fótbóltsvøllunum á sjálvum skúlunum, meðan skúlarnir sjálvir verða bygdir av nýggjum. Onkustaðni fer man at byggja hølir við lættasta tilfari sum til ber: træ, bambus og presending.
Skúladagarnir fara at verða stuttir, har dentur verður lagdur á at børnini sleppa at spæla saman, skrivar BBC.com.
Heili 1,2 milliónir børn úr Nepal millum 5-16 ár hava aldrin gingið í skúla.


text:
CD-ORÐ
Lesi og skriviamboð fyri øll
Lættari hjá øllum at lurta:
Við innbygda upplestramøguleikanum, ið samstundis lit-merkir (high-lightar) orðini, so hvørt tey verða lisin, kennir lurtarin beinanvegin orðini og kann hoyra, um rætt er skrivað.
Persónar við lesi- og skrivitrupulleikum fáa eitt amboð, ið ger, at tey bæði fáa tilognað sær kunning og vitan, og kunnu lesa og skriva, á sama støði sum tey, ið ikki hava hendan trupulleikan.
Eisini tilflytarar hava stóra gleði av CD-ORÐ, tí tey kunnu hoyra røttu úttaluna av tí skrivaða føroyska orðinum - hetta fremur inklusión og integratión í nýggja heimland teirra!
OCR ( Optical Character Recognition ), ella
OBA ( Optisk Bókstava Afturkenning ):
Umframt upplestur kann CD-ORÐ við innbygda forritinum Skan-Read vera til nyttu hjá øllum brúkarum at innlesa skjøl(serliga PDF) og myndir við teksti, ið tó fyrst nýtist at verða umskapaður til lesiligan og rættuligan tekstbúnað. Tá kann teksturin nýtast til Word og onnur tekstforrit, og kann tá verða upplisin. Skan-read forritið kann innlesa og umskapa tekst beinleiðis úr skjølum og myndum, ið longu finnast á telduni, og kann eisini innlesa (skanna) frá borðskannarum og skannarapennum.
Skúlaavtala:
Skúlar, ið tekna eina avtalu um CD-ORÐ, geva øllum á skúlanum, bæði næmingum og lærarum, møguleika at brúka forritið. Ikki bert á skúlateldunum, men eisini á teirra egnu teldum!
Virkisavtala:
Sama fyrimun hava virkir til øll teirra skrásettu starvsfólk.
Ringið til 515091 um prísir fyri leiguavtalur.
Inklusión:
CD-ORÐ ger tað sera lætt at brúka visiónina um inklusión til flestallar næmingar. Men fyri at fáa fulla nýtslu verður tó viðmælt, at næmingarnir brúka sonevnd headset, best við einum oyraklaffa.
Fremmandamál:
Fleiri útlendskar røddir eru innbygdar í CD-ORÐ, sum geva øllum næmingum møguleikan, beinanvegin at hoyra, hvussu orðini eiga at verða úttalað. Tey læra nógv skjótari røttu úttaluna.
Rættlestur:
Við at hoyra tekstin verða upplisnan, verður nógv lættari at rættlesa tekstin, bæði hjá næmingum og lærarum - tað hoyrist beinanvegin, um lisið verður: "Hetta er ein valla" ístaðin fyri "Hetta er ein villa"
Tilsamans 9013 næmingar kunnu nú brúka CD-ORÐ
Allir næmingar við lesi og skrivitrupulleikum , ið brúka CD-ORÐ til dagligu undirvísingina, eiga eisini at kunna brúka skipanina til termins- og landsroyndirnar.
Vit viðmæla, at lærarar og telduvørðar skúlans kunna seg um, hvussu skipast kann fyri hesum, og fyrireika seg í góðari tíð áðrenn royndina.
Les meira HER...
Sí fleiri Video frágreiðingar HER...
nú klári eg meg sjálvan!
Brúkaravegleiðingar og Video.
Fá hjálp til at brúka IntoWords.
Skriftslag serliga egnað orðblindum.
HOTLINE:
Lesið meira um skannara-pennin og bíleggið pennar.


text:
Sølu- og útflýggjanartreytir
Tú verður biðin um at lesa sølu- og útflýggjanartreytirnar, áðrenn tú bíleggur keyp ella fært fylt á aftur gávukortið.
Gávukortið kann einans verða nýtt at gjalda við á øllum sølustøðum umborð á Norrönu og á høvuðsskrivstovuni yvir við Strond.
Minstaupphædd á gávukorti er 100 kr. og mestaupphædd er 10.000 kr.
Gávukortið fæst frá:
Smyril Line
Yviri við Strond 1
100 Tórshavn
T: +298 34 59 00
V-tal: 332828
T-postur: gavukort@smyrilline.fo
Bílegging og ordraváttan
Tá ið tú hevur sligið inn gávukortbílegging tína og avgreitt gjaldið, fært tú alt fyri eitt eina ordraváttan við telduposti.
Ansa eftir, at tú slært inn rættan teldupostbústað, so váttanin kemur fram í øllum góðum.
Tú ert bundin av avtaluni um at keypa gávukortið, tá ið tú klikkir á “Góðkenn keyp”, og tað stendur “Takk fyri bílegging tína” á skíggjanum.
Tú kanst altíð prenta út sølu- og útflýggjanartreytirnar, sum eru grundarlag fyri teirri avtaluni, tú júst hevur gjørt, tá ið tú keypti gávukortið.
Hevur tú sligið skeivt inn ella gjørt annað mistak, tá ið tú bílegði, ert tú vælkomin at seta teg í samband við Smyril Line, sum hjálpir tær.
Upplýsingarnar um samband standa niðanfyri.
Smyril Line
Yviri við Strond 1
100 Tórshavn
T: +298 34 59 00
V-tal: 332828
T-postur: gavukort@smyrilline.fo
Hygg at upplýsingum um angranarrætt niðanfyri.
Gjaldsháttur
Tú kanst gjalda við:
DK/VISA
Gjaldið verður avgreitt av NETS (ePaymentmodul (gjaldsmodul)). Nets avgreiðir øll kortgjøld og allar kortdátur og virkar eftir altjóða trygdarstandardi (tí sonevnda Payment Card Industry Data Security Standard, stytt PCI DSS. Upplýsingar sendar millum okkara og dátuviðgeran verða bronglaðar í SSL (Secure Socket Layer).
Upphæddin fer av kontu tíni, tá ið gávukortið verður sent.
Útflýggjanartreytir
Gávukortið verður vanliga útflýggjað eftir einum ella tveimum gerandisdøgum, um ikki annar útflýggjanardagur er umbiðin, tá ið kortið varð bílagt. Útflýggjan er týsdag til leygardag, tí sent verður mánadag til fríggjadag. Einki verður sent leygardag, sunnudag og halgidagar.
Øll gávukort verða send við posti (a prioritaire). Seinkingar kunnu vera við postinum, sum Smyri Line onga ávirkan hevur á.
Um so er, at gávukortið ikki verður útflýggjað, men hvørvur í postinum, skal verða boðað frá hesum á t-posti: gavukort@smyrilline.fo. Í slíkum føri verður nýtt gávukort sent, treytað av at horvna kortið ikki er virkt, av tí at tað tá verður roknað sum komið fram.
Avgreiðslukostnaður
Kostnaður fyri avgreiðslu og sendan er 15 kr. fyri gávukortið.
Angranarrættur
Tú kanst angra avtaluna um gávukortkeypið sambært § 17 í forbrugeraftaleloven.
Angranarfreistin er 14 dagar. Freistin byrjar tann dagin, tú hevur fingið gávukortið.
Sambært forbrugeraftaleloven hevur tú krav á eini røð á upplýsingum, m.a. um angranarrættin og um bíløgdu tænastuveiting. Angranarfreistin tekur ikki við, fyrr enn tú hevur fingið hesar upplýsingar skrivliga (t.d. á pappíri ella við telduposti).
Um tú t.d. fært gávukortið mánadag tann 1. og eisini hevur fingið nevndu upplýsingar, hevur tú freist til og við mánadagin tann 15. Hevur tú fingið upplýsingarnar seinni, t.d. mikudag tann 3., hevur tú freist til og við mikudag tann 17. Gongur freistin út halgidag, leygardag, grundlógardag, jólaaftan ella nýggjársaftan, kanst tú bíða til næstkomandi gerandisdag.
Hvussu angrar tú?
Áðrenn angranarfreistin gongur út, skalt tú senda gávukortið aftur. Tað er nóg mikið, at tú áðrenn freistin gongur út, hevur latið postverki ella aðrari fyritøku, sum hevur átikið sær útberingina til okkara, brævbjálvan við gávukortinum. Vilt tú tryggja tær prógv fyri, at tú hevur angrað rættstundis, kanst tú t.d. senda brævið innskrivað og goyma postkvittanina.
Fráboðan um, at tú hevur angrað avtaluna, og at tú hevur sent gávukortið aftur, skal gerast til:
Smyril Line
Yviri við Strond 1
100 Tórshavn
T: +298 34 59 00
V-tal: 332828
T-postur: gavukort@smyrilline.fo
Tú kanst eisini angra keypið við at nokta at taka ímóti brævbjálvanum við kortinum ella lata vera við at heinta brævbjálvan á posthúsinum v.m.
Tá ið vit hava fingið gávukortið aftur frá tær, seta vit áljóðandi virðið á gávukortinum umframt goldnu kostnaðir á kontu tína.
Tú eigur sendingarkostnaðin (porto/frakt), tá ið tú sendir kortið aftur.
Gávukortið er eitt handhavakort – mist kort verða ikki endurgoldin.
Hygg at korttreytum her.
Tá ið tú góðtekur sølu- og útflýggjanartreytir, góðtekur tú samstundis korttreytirnar.
Gildi
Gávukortið gongur út 5 ár eftir útflýggjanardagfesting ella 5 ár eftir seinastu áfylling.
Salda
Tú fært kannað saldu á www.gavukort.smyrilline.fo
Fyll á gávukortið
Við nevndu gjaldskortum fært tú til eina og hvørja tíð fylt á aftur gávukort títt við at seta meir pening inn á tað: DK/VISA
Áfylling á gávukortið fer fram á www.gavukort.smyrilline.fo. Nevnd upphædd verður vald, og minstaupphædd er 100 kr. og mestaupphædd (íroknað núverandi saldu) er 10.000 kr. Tú skalt krossa av, at tú hevur lisið og góðtikið sølu- og útflýggjanartreytirnar, og so fert tú víðari til gjald. Tá ið tú klikkir á knøttin “Góðkenn keyp” og peningsflutningurin er avgreiddur, verður keypið váttað við boðunum “Takk fyri bílegging tína” á skíggjanum, og síðan fært tú eina keypskvittan við telduposti.
Angranarrættur viðvíkjandi áfylling
Tú kanst angra gjørda avtalu um áfylling sambært §17 í forbrugeraftaleloven.
Angranarfreistin er 14 dagar. Freistin byrjar tann dagin, tú hevur gjørt avtaluna, t.d. skrivað undir sáttmálan ella bílagt.
Sambært forbrugsaftaleloven hevur tú krav á eini røð á upplýsingum, m.a. um angranarrættin og um bíløgdu tænastuveiting. Angranarfreistin tekur ikki við, fyrr enn tú hevur fingið hesar upplýsingar skrivliga (t.d. á pappíri ella við telduposti).
Um tú t.d. fært gávukortið mánadag tann 1. og eisini hevur fingið nevndu upplýsingar, hevur tú freist til og við mánadagin tann 15. Hevur tú fingið upplýsingarnar seinni, t.d. mikudag tann 3., hevur tú freist til og við mikudag tann 17. Gongur freistin út halgidag, leygardag, grundlógardag, jólaaftan ella nýggjársaftan, kanst tú bíða til næstkomandi gerandisdag.
Hvussu angrar tú?
Áðrenn angranarfreistin gongur út, skalt tú senda gávukortið aftur. Tað er nóg mikið, at tú áðrenn freistin gongur út, hevur latið postverki ella aðrari fyritøku, sum hevur átikið sær útberingina til okkara, brævbjálvan við gávukortinum. Vilt tú tryggja tær prógv fyri, at tú hevur angrað rættstundis, kanst tú t.d. senda brævið innskrivað og goyma postkvittanina.
Fráboðan um, at tú hevur angrað avtaluna, skal gerast til gavukort@smyrilline.fo
TÚ GÓÐTEKUR HERVIÐ, AT UPPHÆDDIN VERÐUR SETT Á GÁVUKORTIÐ BEINANVEGIN TÚ FÆR KVITTANINA FYRI ÁFYLLINGINA. TÚ GÓÐTEKUR EISINI, AT TÚ IKKI HEVUR ANGRANARRÆTT Í SAMBANDI VIÐ ÁFYLLINGINA, FRÁ TEIRRI LØTU UPPHÆDDIN ER SETT Á KORTIÐ, SAMB. FORBURGERAFTALELOVENS § 18, STK. 5.
Ætlar tú at klaga um gávukortið sjálvt
Viðvíkjandi klagum skalt tú seta teg í samband við:
Smyril Line
Yviri við Strond 1
100 Tórshavn
Tlf. +298 34 59 00
V-tal: 332828
T-postur:gavukort@smyrilline.fo
Ætlar tú at klaga um vøru/veiting, ið er keypt við gávukortinum,
skalt tú seta teg í samband við Smyril Line, har kortið er keypt.
Persónsdátupolitikkur
Dátutrygd tín er týdningarmikil fyri okkum. Vit fara við persónligu upplýsingum tínum í trúnaði og í samsvari við viðkomandi lógir um verju av dátuverju, og undir hesum persónsdátulógin.
Meira er at lesa um hetta í dátuviðgerðarpolitikki okkara.
Mál
Henda avtala verður gjørd á føroyskum.
Lógarval og varnarting
Ein og hvør ósemja um gávukortið, sum fevnir um Virkisnavn, er bundin at donskum rætti og býarrættinum í Keypmannahavn sum fyrsta rættarstig at viðgera slíkar ósemjur, uttan so at præcepitivar (tvingangdi) lógargreinar siga nakað annað. Hetta er eisini galdandi fyri sølu til útlond, Føroya og Grønlands.
Set teg í samband við okkum
Hevur tú spurningar, eru vit at hitta á gavukort@smyrilline.fo ella á telefon +298 34 59 00 mánadag til fríggjadag kl. 8.00-17.00.
Aftur til prísir / kunning
Persónsdátupolitikkur
Vit savna bara inn eyðmerkiligar (identificérbarar) persónsupplýsingar sum navn, bústað, telefonnummar ella t-post, tá ið tú av tær sjálvum letur okkum hesar upplýsingar.
Virkisnavnið nýtir hesar upplýsingar fyri at geva tær tær upplýsingar, sum tú hevur biðið um, ella fyri at avgreiða eina avtalu, tá ið tú hevur bílagt eina veiting hjá okkum.
Allar upplýsingar, sum verða savnaðar inn, verða viðgjørdar í trúnaði og verða ikki latnar londum uttan fyri ES/EBS.
Upplýsingarnar verða viðgjørdar av einum uttanhýsis dátuviðgera (Nets), og nýtti gjaldsritbúnaðurin (gjaldssoftware) virkar eftir trygdarkrøvunum hjá tjóðarligum og altjóðaligum kortsamskipanum, sum verða nevnd PCI-standardur (Payment Card Industry Data Security Standard). Upplýsingar sendar millum okkara og dátuviðgeran verða bronglaðar í SSL (Secure Socket Layer).
Upplýsingarnar verða ikki latnar øðrum feløgum uttan játtan frá tær frammanundan, men tær kunnu verða nýttar av okkum ella tí felagnum, sum virkar sum dátuviðgeri fyri okkum við tí í hyggju at viðgera upplýsingarnar, m.a. til at avgreiða gávukortkeyp, fylla á gávukort og loysa út innstøðuna á gávukortinum.
Harumframt kunnu vit í virkishøpi nýta upplýsingarnar við tí í hyggju at gera marknaðarkanningar og líknandi.
Tú kanst fáa nærri upplýsingar um tær persónsupplýsingar, sum vit hava skrásett um teg, við at venda tær til okkara.
Í tí sambandi kanst tú fáa rættað møguligar skeivar upplýsingar um teg ella biðja okkum at lata vera við at viðgera upplýsingar um teg.
Umbøn um innlit ella mótmæli fæst við at venda sær til: Smyril Line


text:
Veitslan byrjar 12. september
Leikurin Veitslan er grundaður á danska filmin Festen,ið Thomas Vinterberghevur leikstjórnað og eisini skrivað filmleikrit til saman við Mogens Rukov. Í 1999 vann Festen gyltu pálmarnar á filmsfestivalinum í Cannes.
Veitlsan er umskrivaður til leik og lagaður til føroysk og norðurlendsk viðurskifti, og verður sett upp sum ein stór verkætlan við luttøku úr Grønlandi, Íslandi, Noregi, Danmark og Føroyum.
Søgan snýr seg í stuttum um, at Helgi Dýrindal-Joensen fyllir 65 og heldur stórfingna veitslu fyri ætt, vinum og kenningum.
Hóast dóttirin, Linda, fyri kortum hevur tikið lívið av sær, skal veitsla nú haldast, og hini trý børnini hjá føðingardagsbarninum koma sjálvandi við. Elsti sonurin Kristjan, sum er tvíburabróðir Lindu, kemur úr Fraklandi. Helena kemur við grønlendska unnusta sínum, Malik. Yngsti sonurin, Mikkjal, er ikki boðin, tí hann er harðrendur og gerst óður í brennivíni, og pápin óttast, at Mikkjal spillir veitsluna. Men hann kemur kortini í veitslu saman við íslendsku konuni Mariu.
Elsti sonurin Kristjan er fyrstur at halda røðu. Hann hevur skrivað tvær røður, eina gula og eina grøna, og pápin skal velja, hvørja hann vil hoyra. Pápin velur ta grønu. Í grønu røðuni kemur ein myrkur familjuloynidómur fram: Helgi hevur misnýtt bæði Kristjan og systrina Lindu kynsliga.
Hvørjum skulu systkini trúgva? Hvørjum skulu gestirnir trúgva? Er Kristjan sálarliga sjúkur? Lýgur hann?
Veitslunáttin gerst ein ógvusligur bardagi um sannleikan.
Leikstjóri: Marita S. Dalsgaard.
Leikarar: Yrkis- og áhugaleikarar: Helgi Dýrindal-Joensen: Hilmar Joensen (FØ) - Else Dýrindal-Joensen: Gunvor Reynberg (DK) - Kristjan Dýrindal-Joensen: Hjálmar Dam (FØ) - Linda Dýrindal-Joensen: Eyð Berghamar Jacobsen (FØ) - Mikkjal Dýrindal-Joensen: Hannes Óli Ágústsson (ÍS) - Helena Dýrindal-Joensen: Beinta Clothier (FØ) - Malik, unnustin hjá Helenu: Rasmus Lyberth (GR) - Maria, kona Mikkjal: Aðalbjørg Árnadóttir (ÍS) - Pia Hansen, tænari: Barbara K. Andreasen (FØ) - Mikaela, tænari: Noomi Reinert (FØ) Tænari: Johanna Roos Slættanes - Abbi: Sonne Smith (FØ), Omma: Karin Djurhuus (FØ) - Helmuth von Sachs: Allan Dalsgarð (FØ) - Leivur gubbi: Jógvan Salomon Joensen (FØ) - Anna gumma: Gunnvør Joensen (FØ) - Gestur: Birta Biskupstø (FØ).
Sýningarstøð: Løkshøll, Norðurlandahúsið og Miðnámsskúlin í Hovi.
Tjóðpallur Føroya hevur stuðlað verkætlanini við venjingarhølum, útgerð o.ø.


text:
IRF søkir eftir marknaðar/samskiftisfólki at byrja 1. februar 2018.
IRF er eitt spennandi felag í støðugari menning, ið leitar eftir fólki, ið hevur hug og hegni at standa fyri marknaðarátøkum okkara, so sum lýsingarátøkum, heimasíðu okkara og IRF á sosialu miðlunum, umframt breiðari innanhýsis- og uttanhýsis samskiftisuppgávum.
Kundi tú hugsað tær at tikið tær av marknaðar- og samskiftisøkinum hjá IRF, og ikki smæðist burtur at vitja kundar okkara, so er tað allarhelst tær, vit leita eftir.
Vit leita eftir fólki, sum dugir at arbeiða sjálvstøðugt og skipað, og er tað ynskiligt, at tú hevur viðkomandi útbúgving og royndir. Eisini er neyðugt, at tú dugir væl at orða teg á føroyskum og donskum, og hevur góðar telduførleikar.
Talan er um eitt nýtt starv, har tú verður við til at mynda starvið og hevur góðar møguleikar at koma við tínum hugskotum um, hvussu IRF framyvir kann bera boðskap sín út.
IRF arbeiðir við støði í hugsjónini um ringbúskap, og skalt tú vera við til at seta endurnýtslu á breddan hjá bæði húsarhaldum, stovnum, vinnu og kommunum. Tað er sostatt ein fyrimunur, at tú ert áhugað/ur í at arbeiða við umhvørvinum og sær góða meining í at verja umhvørvið, komandi ættarligum at frama.
Starvið verður lønt sambært sáttmála hjá avvarðandi fakfelag. Er tú áhugað/ur í starvinum og vil vita meira, so ert tú vælkomin at seta teg í samband við Aslaug Gisladóttir, varastjóra á tlf. 234212. Umsóknin skal vera okkum í hendi í seinasta lagi 30. des. 2017 á telduposti: irf@irf.fo
IRF tilskilar sær rættin til frítt at velja millum innkomnu umsóknir ella ongan at seta.


text:
Um
Dagur og Vika var ein amerikanskur filmur ella ein donsk skaldsøga, hevði
omanfyristandandi yvirskrift verið plausibult heiti hjá eykasendingini hjá Degi og
Viku mikukvøldið. Tað er ikki á hvørjum degi, at fíggjarliga hart sperda
tíðindasendingin í sjónvarpinum hevur eykasendingar og eftirsum málið
frammanundan var lýst at vera eins álvarsligt og á sinni Klaksvíksstríðið, var
tað við spenningi, eg setti meg at hyggja. Men tá sendingin var av, føldi eg
meg satt at siga meira ørkymlaða enn informeraða. Staðfest varð gamaní, at fólk eru óð og
kedd og ein stutt samanumtøka var um málið, men alt gekk fyri seg á yvirflatuni,
har var einki borað í nøkrum. Á sendingini skiltist, at tey fáu, sum halda við
kæraranum um ætlaðu útbyggingina á havnalagnum á Tvøroyru, kenna seg hótt eins
og á sinni fimmararnir í Klaksvík og onkur skal hava skotið við høglbyrsu og
sent hóttanarbræv eisini, so tað er ikki lukkuligt.
At sendingin tóktist so tunn
kemst m.a. av, at tað eftir øllum at døma ikki bar til at fáa fatur á Kristini
Michelsen, borgarstjóra, sum annars skuldi eitast at vera flogin heim í úrtíð úr
Íslandi. Tað er einki er at ivast í, at Kristin Michelsen er ein lyklapersónur
í málinum, sum er áhugavert av so ómetaliga nógvum orsøkum. Eitt nú er málið
prinsipielt, merkt av polariseringum, sum eru rættiliga eyðkendar fyri okkara
land, tað eru eitt nú: útjaðari-miðstaður, bygd-bý/høvuðstaður, vinna-umhvørvi
og her á Listablogginum ganga vit fyrst og fremst upp í, at mentanin javnan verður sett upp í móti vinnuni.
Men
lat okkum fyrst skunda okkum at staðfesta, at vit so ógvuliga væl skilja tey,
sum eru óð og forharmaði á Tvøroyri. Vit kenna øll somul til gongdina í
Suðuroynni, sum í nógv ár var merkt av stagnatión, fráflyting og stillstøðu.
Virkið hjá felagnum Varðin Pelagic hevur broytt fullkomiliga um støðuna,
vónloysi er vent til áræði og stóra arbeiðsloysi, sum var, er at kalla ikki til
meira. So jú, vit skilja so sera væl mótstøðuna móti einari og hvørjari forðing
hjá vinnuliga vælgerðaranum. Samstundis er tað næstan ikki til at fata, at
hendan støðan er íkomin og at fólkini aftanfyri ikki hava verið greið yvir, at hon kundi koma. Money talks, jú sjálvandi, men tað er hóast alt gingin
rúm tíð síðani 18.mai, tá Tvøroyra kommuna bjóðaði íbúgvunum í kommununi til
almennan fund um virkið á bryggjuni á Tvøroyri. Á skipsportalinum stendur, at Arni
Carlsen, projektleiðari, greiddi frá í detaljum hvussu virkið skuldi síggja út,
og at Eyð Ejdesgaard, kvalitetsleiðari, greiddi frá um hvørja ávirkan virki
kann hava á nærumhvørvi, og hvat Varðin Pelagic ætlar at gera við hetta. Høvi
var hjá áhoyrarunum at seta spurningar, so mann skuldi hildið, at kunningin var
í lagið. Tað er fleiri ferðir ført fram hvussu stóran týdning virkið hjá Varðin Pelagic hevur fyri Tvøroyri og Suðuroynna og næstan líka ofta er ført fram, at virkinum vantar goymslupláss. http://aktuelt.fo/grein/virkid_a_tvoroyri_hevur_rinda_25_millionir_i_lnum
Samanumtikið kann mann næstan ikki trúgva uppá, at ikki bæði Varðin Pelagic og Kommunan á Tvøroyri
hava vitað hvønn veg tað bar. So er spurningurin bara um partar av avtaluni
millum Varðan Pelagic og Tvøroyrar Kommunu hava verið hildnir í loyndum. Spell,
at Kristin Michelsen ikki luttók í sendingini, so hann kundi greiða frá og afturvísa
illgitingunum um undirhondsavtalur og munnkurv.
Vit vita av, at suðuroyingar duga at brúka seg, men orrustan á Tvøroyri kundi tað sama hent aðra staðni í Føroyum. Hon
er eitt ítøkiligt dømi um tveir ymiskar hugsunarhættir, sum eru brostnir saman áður
her á landi. Gunnar Hoydal og teir vóru fyri miklum trýsti, tá teir vildu
varðveita Tinganes og Reyn í Havn. Reynakonur, sum ynsktu sær húsmóðirvindeygu
vóru fratørar um at vera tvungnar at hava sprossavindeygu osfr. Mær vitandi lá eingin
gullhøna av einum virki í buktini tá, men tað hevur so í øllum førum eydnast so væl at
varðveita henda serstaka, gamla partin av Havnini sum ein livandi býling so at
tað í dag er óhugsandi, at hann ikki skuldi verið varðveittur.
Vit mugu
varðveita tað, sum eyðkennir okkara søgu. Eg eri sannførd um og eg endurtaki
gjarna, at umbyggingin, sum gongur fyri seg í løtuni av bygningunum á vestara
kajøki í Havn er ein sonn gøla, sum Tórshavnar Kommuna eigur skyldina av. Á
sama hátt sum monopolhandilin og fiskastykki, eru eisini flakavirkini og ídnaðarbygningarnir
týdningarmiklir partar av okkara søgu. Vit síggja hvussu Østrøms Fabrikk er
komin til mentanarligan heiður og æru, her eru broytingar hendar við bygninginum, men tær
flestu og mest radikalu broytingarnar eru hendar innanhýsis í bygningunum.
Bacalao og Saltsølan eru partar av samleikanum hjá Tórshavnar býi og tí skilji
eg als ikki ætlanirnar um at klæða bygningarnar av nýggjum. Heldur skuldu vit
varðveitt fasadurnar og restaurera bygningarnar innan, so at teir kunnu brúkast
til okkurt skilagott. Onkur av betongkassunum, sum eru komnir seinni, kunnu
helst broytast eitt sindur ella takast burtur, so at teir sermerktu hvítu
bygningarnir síggjast betri, men alt við virðing fyri tí verandi. Í Føroyum
hava vit so ómetaliga fáar periodir, sum síggjast aftur í byggilistini og tí
haldi eg, at tað er skeivt at taka burtur tað lítla, sum vit hava, sum er sermerkt
og sum sermerkir okkum.
Tað
tykist heldur óvirðiligt og óstortligt, sum tað hevur verið ført fram í ymsum miðlum, at
Varðin Pelagic alt fyri eitt hóttir við at flyta tað virðismikla virksemið í aðra bygd bara tí,
at friðingar-myndugleikarnir nú gera vart við møguligar trupulleikar. Við einum sindri
av liðiligheit og javnvegis virðing mátti málið kunnað verið loyst, so at
allir partar verða nøgdir.
Undir øllum umstøðum tykist tað púra absurd, tá mentan og
fólksins áhugi verða sett upp móti hvørjum. Tí mentanin ER fólkið. "Mann
kann ikki liva av mentan" - hetta gamla sjónarmiðið
kom fram fleiri ferðir í eykasendingini mikukvøldið, tað er klassiskt og
forrestin mótprógvað nógvar ferðir av granskarum, sum síggja greitt samband
millum fíggjarinttøku og mentan. Sjálvandi skal Tvøroyri dyrka og
varðveita sín samleika. Bygningarnar hjá Thomsen. Seglloftið og Krambúðin/Pubbin
eru dýrgripir, ið saman við fiskastykkinum eru sjálv søgan hjá Tvøroyri og sjálvandi
skal livandi vinna kunna ganga fyri seg sama stað uttan at nakað verður
oyðilagt, her mugu báðir partar vísa seg at vera fleksiblir.
(KP)


text:
Útvarpsrásin R7 viðgjørdi aftur í gjár spurningin um svimjihyl í Runavíkar Kommunu, og skulu teir tríggir mentanarleiðari Sølvi Reinert Hansen, mentanarnevndarformaður Terje B. Vestergaard og borgarstjóri Torbjørn Jacobsen hava stórt rós fyri góða og sakliga viðgerð av málinum. Lurtið frá umleið helvtina inni í sendingini her.
(Almenn svimjing í Páls Høll. Páls Høll eigur myndina)
Eitt sum eg havi hug at skoyta uppí, nú teir aftur nevna spurningin um kappingarhyl ella ikki, er at eingin svimjihylur er bara til kapping. Í øllum førum ikki mær vitandi, sum eg veit um aftaná eftirhondini rættiliga langa tíð í svimjing, uttan teir fyribils sum verða settir upp til allarstørstu altjóða meistarastevnur, so sum EM og HM í svimjing.
Um vit til dømis taka nýggjastu svimjihøll í Føroyum, ið væl at merkja eisini er fyrsta nýbygda svimjihøll í eini 20 ár, so lat Páls Høll eisini beinanvegin upp fyri almennari svimjing. Sum hon skal. Jú, høllin er fyrst og fremst bygd til at nøkta ein spesifikkan tørv hjá kappsvimjarum, at sleppa at venja og kappast á langgeil eisini í Føroyum. Men, tað er fullkomiliga náttúrligt í svimjing at ein sovorðin høll eisini letur upp fyri øllum Føroya fólki at brúka.
Og ikki fyri at stinga nakran, so er tað tíverri ikki so við øllum øðrum, góðum og væl untum ítróttaranleggum, ið verða bygd.
Nú nevna teir fimleikarhøllina Bylgjuna, ið eigur alt rós uppiborið, sum eitt vælaverk til eina kommunu við sterkum fimleikartraditiónum, ið eisini mítt egna húski nýtur gott av. Men er nøkur almenn tíð har yvirhøvur?
Út yvir ein almennan dag stutt eftir at høllin varð tikin í nýtslu, so veit eg ikki um nakra løtu, har eg við familjuni kann fara at spæla mær í høllini. Og hóast vit í mínum húski hava 4-5 fólk sum eru limir í felagnum, so er ein ávís øvund millum beiggjarnar báðar, tí at bara annar veruliga sleppa at spæla sær í tí sum er stuttligt fyri slíkar, nevnda í amboðsfimleikinum.
Eg veit væl at hetta er ein onnur verð, og eri glaður fyri at har ikki bara stendur alt opið, so at tað forferst og vit hoyra um brotnar limir allatíð. Men svimjing er sum kunnugt heldur ikki púra ófarligt, bæði tá ið tað kemur til druknivanlukkur, og náðisleysa umhvørvið við vátum flisum allastaðni.
Poengið hjá mær er, at tað í svimjing er púra náttúrligt, at eisini kappingarhylurin er opin fyri almenninginum. Út yvir at har kanska er onkur strangur/varin lívbjargari sum heldur at onkur kanska ikki eigur at vera í djúpa enda, so er tað einki sum forðar mær ella einum smádrongi, at til dømis royna nøjagtiga tað sum í prinsippinum er gjørt til ein svimjara sum Pál Joensen.
Og sum tað lætt kann staðfestast, so eru tað nógv onnur enn bara kappsvimjarar, sum gera sær dælt av kappsvimjingarhyljunum. Tí ein kappsvimjingarhylur er eisini breidd, har avmálta strekkið á 25 ella 50 metur ger tað munandi lættari hjá rørslusvimjarum og øðrum at meta um, hvussu langt tey hava svomið. Umframt hjá teimum veikaru at svimja breiddir.
Frælsur ítróttur hevur tað nakað líknandi, tá ið tað kemur til renning. At Svangaskarð og Tórsvøllur eru opin øki fyri almenninginum, har enntá púra ókeypis. Og nógvar ítróttarhallir hava okkurt slag av skipan við leigutímum til eisini vanlig fólk, umframt at fótbóltsvallir flest allir í øllum førum ikki eru stongdir fyri almennari atgongd.
Men, tað er fáur ítróttur har tað er so sjálvsagt at øll skulu kunna sleppa framat, sum í svimjingini. Við trappum og liftum til rørslutarnaði og líknandi. Og tað eru fá ítróttaranlegg sum verða nýtt av so nógvum fólkum í øllum aldrum, sum svimjihallir.
Tí burdu vit eisini lyft okkum uppum hendan spurningin, um kappingarhyl ella ikki. Tað ber til at gera ein rundan ella áttatals-svimjihyl, men ein fýrakantaður er nú einaferð rættiliga praktiskur, og fyri okkum rørslusvimjarar sum telja enn meira, um vit kunnu sleppa undan at skula rokna í longdum á til dømis sum á Toftum, 16,67 metrar.
Men fyri at venda aftur til inngangin, so tykjast teir tríggir í Runavíkar Kommunu at hava sera góða fatan av bæði møguliga trupulleikanum við svimjiførleika í kommununi, og hvussu vit kunnu koma víðari. Og eg havi tí alla orsøk til at trúgva, at í øllum førum ein hylur í Runavík verður fýrakantaður 🙂
Við svimjikvøðu
Rókur


text:
Fólkafundurin varð á øðrum sinni hildin í Klaksvík í september í ár, og han varð væl vitjaður. Umleið 1800 fólk valdu at vitja og lurta eftir teimum 33 luttakandi feløgum og tiltøkunum hesi skipaðu fyri.
Tí er tað við gleði at kunngjørt verður, at Fólkafundurin í 2014 verður í nýggju stásiligu tvíhøllini við Løkin í Runavík, tann 19. og 20. september 2014. Runavíkar kommuna er sera spent uppá at vera vertur fyri Fólkafundinum komandi ár, og ynskir tí at bjóða øllum gestunum hjartaliga vælkomnum til Fólkafundin 2014.
Fólkafundurin er framhaldandi í menning og til Fólkafundin 2014 eru ætlanir um at gera enn meira burturúr, soleiðis at fólkið upplivir, at frástøðan til mynduleikar og feløg styttist enn meira, umframt at feløg, stovnar og politikiskir flokkar fáa enn betri møguleikar at fáa sín boðskap út til fólkið.
Fólkafundurin ynskir at takka øllum vitjandi, feløgum, fjølmiðlum, flokkum, stovnum og ikki minst Klaksvíkar kommunu fyri ein avbera góðan Fólkafund í Klaksvík fyrr í ár.


text:
Rúsfríur dagur 7. juni
Veitst tú at...
Børn merkja avleiðingar av nýtslu av rúsevnum langt áðrenn talan er um fyllskap?
Ein av fýra starvsfólkum halda, at tað verður ov nógv drukkið í samband við arbeiði?
Umleið helmingurin av eindags sjúkrafráveru er orsaka av rúsdrekka?
Vit heita á teg um at halda leygardagin 7. juni rúsfrían.
Í sambandi við mentanarnáttina í Tórshavn fríggjadagin tann 6. juni, fer Frelsunarherurin at seta upp telt í gongugøtuni, har vit bjóða ein ókeypis Rúsfrían drykk – faldarar verða býttir út, og annars er møguleiki til eitt prát. LES meira ...
Frelsunarherurin hevur aftur í ár sett á skránna átakið Rúsfríur dagur. Endamálið er at varpa ljós á og vísa samhuga við teimum, ið líða undir avleiðingum av rúsmisnýtslu.
Tað er okkara áskoðan, at tað í alt ov lítlan mun, verður varpað ljós á rúsvandamál. Tað finnast ikki serliga nógv hagtøl á økinum, og um hesi finnast, so lýsa tey møguliga heilsuligar avleiðingar, meðan sosialu avleiðingarnar ikki eru lýstir.
Frelsunarherurin ynskir at seta fokus á hetta økið. Endamálið er at fáa fólk, ið velja at rúsa seg, at vísa atlit - bæði fyri maka, børnum, familju, vinum og arbeiði v.m.
Rúsfríur dagur verður hildin fyri at vísa samhuga við teimum, sum líða undir rúsmisnýtslu. Veljið góðar rúsfríar møguleikar tann 7. juni.
Stuðlið tiltakinum á Facebook www.facebook.com/rusfridag


text:
Edvard Munch
Edvard Munch (føddur 12. desember 1863, deyður 23. januar 1944): norskur listamálari og grafikari, sum í sínum fyrstu verkum frá umleið 1880 til 1890 lýsti sorg, sjúku, tunglyndi og angist. Tíðliga misti Munch bæði mammuna og eina systur av tuberklum, og hetta merkti nógv list hansara. Málningurin, "Tað sjúka barnið" er júst av mammu og sjúku systur hansara, málaður stutt áðrenn systirin doyði. Málningurin elvdi til mikla øsing, tá ið hann var sýndur fram í 1886 á heystframsýningini, tí bæði málingahátturin, ið ber boð um komandi rákið ekspressionismuna, og myndaevnið vóru lítið frammi tá. Munch vísir, at sjúka, deyði og sorg eru evni, ið als ikki kunnu verða endurgivin yndisliga, sum listafólk annars gjørdu um hetta mundið at taka broddin av deyðans valdi, so at menniskjan skuldi sættast við at vera deyðilig.
Yvirlit yvir týdningarmestu verk Munchs[rætta | rætta wikitekst]
- Skrik 1893
- Madonna 1893-94
- Vampyr 1893-94
- Rødt og hvitt 1894
- Det syke barn 1894
- Angst 1894
- Kristiania-Bohemen II 1895
- Ung kvinne på stranden 1896
- Måneskinn I 1896
- Urnen 1896
- Jalousi 1896
- Kys 1897
- Rød villvin 1898-1900
- Togrøk 1900
- Kyss IV 1902
- Brosjen / Eva Mudocci 1903
- Selvportrett med vinflasken 1906
- Marats død II 1907
- Den gule tømmerstokken 1911-12
- Mot skogen II 1915
- Selvportrett / Nattevandreren 1923-24
- Stjernenatt 1923-24
- Birgitte III 1930
- Under kastanjetreet 1937
- Selvportrett mellem klokken og sengen 1940-42


text:
Talan er um eina EM-kapping í Bulgaria, har 11 lond hava kappast. Liðini vóru býtt í tveir bólkar, og av tí at Føroyar og Makedonia endaðu á hvør sínum 2. plássi, skuldu liðini spæla um bronsuna.
Dysturin í dag gjørdist ein sannur gysari, tí farast mátti út í brotskastkapping fyri at finna vinnaran. Eftir vanliga leiktíð stóð á jøvnum 29-29; hálvleiksstøðan var 16-15 til Makedonia.
Liðini fylgdust stórt sæð allan dystin. HSF skrivar, at føroyska liðið spældi ein góðan fyrrahálvleik. Í seinna hálvleiki mansvardu makedonar okkara Brand Halgirson frá byrjan, og tað skapti nakað av órógv frá miðjum seinna hálvleiki. Makedonia fór framum, men megnaði ikki veruliga at skelka Føroyar, sum hekk í til tað síðsta. Bartal Klein Olsen skoraði upp á brotskast í síðsta minutti og javnaði til endaliga úrslitið. Uni Petersen í málinum gjørdi eisini stóran mun síðstu løtuna.
Farið varð beinleiðis til brotskøst, har okkara skoraðu 4, meðan Makedonia skoraði 3, so at dysturin endaði 33-32 til Føroyar.
Tróndur Wardum gjørdist dagsins leikari hjá føroying; hann gjørdist eisini toppskorari av høgra vongi við 8 málum.
Sigast má, at tað er eitt satt bragd av føroyska U18-liðnum, sum mentist nógv gjøgnum kappingina. Dimma.fo ynskir hjartaliga til lukku.
Málskjúttar í dag: Tróndur Wardum 8 (1), Ólavur av Fløtum Mittún 6, Bartal Klein Olsen 7 (4), Rani Højgaard 5 (1), Brandur Halgirson 3, Jónsvein Dulavík Joensen 2, Kaj Johannesen 1, Jóni Guttesen Viderø 1 (1)
Hetta er fyrstu ferð EHF roynir nýggja kappingarleistin, har liðini leika í "deildum". Liðini, sum eru styrkismett millum 16 tey bestu spæla um EM í Kroatia. Restin av liðunum kappast um at flyta upp millum 16 tey bestu, tá ið hesin árgangur er blivin til U20. Fýra pláss eru at kappast um og spæla 11 lið í Bulgaria, 8 í Litava og 8 í Georgia um hesi plássini. Føroyar verða ikki millum tey ovastu 4 tilsamans, men hevur endaliga støðan nógv at siga í mun til styrkismeting til næstu U18 og U20 kapping.